url: =LESSON 6 | May 1-7 ABRAHAM SUAN LE KHAK ~ MUC\nLESSON 6 | May 1-7 ABRAHAM SUAN LE KHAK\nAdmin 10:14:00 PM 3Q2020, Articles, Sabbath School Lesson\nTu Kaal Sung Sim Ding: Ezek. 16:8; Thkna. 28:1, 15; Jer. 11:8; Pian. 6:5;John 10:27, 28; Gal. 3:26–29; Rom. 4:16, 17.\nKAMNGAH: “Ahi zongin note pen Pasian in a hong teelkhiat minam, Kumpi siampi pawl, a siangtho minam, Pasian’ mite na hi uh a, khuamial sung panin a lamdang mahmah ama khuavak sungah a hong samkhiapa’ nasepna a lamdangte a genkhia dingin Pasian in a hong teel mite na hi uh hi.” (1 Peter 2:9).\nKhua khatah suangmanpha zuak sai khata om nai in kisia-in zingsang nai giat leh minute 45 ah khawl hi. Khua sung mite in hih sai-a nai tawh nasem hi. Zingsang khat vanzuak vanlei nupi khat in hih nai a et ciangin nai kua a sat nading minute 15 in kisamlai ci-in khawl hithiat phot hi. Sangnaupangte’n zong hun tampi omlai hi, ci-in sangkah ding kithawi lo uh hi. Tua ni khua sung nasemte zong nasem kuanhak uh hi. Bang bang hiam cihleh amaute’n tua nai kisiatlam thei lo-in, nai kua sat nai lo-in ngaihsun uh hi. C. L. Paddock, God’s Minutes (Nashville, TN: Southern Publishing Association, 1965), p. 244.\nNidang Israelte nunzia hong hilh hi. Topa in Israel mite namdangte gam (Ezek. 5:5); gam huampi thum (Africa, Europe, leh Asia) laizangah om uh hi. Israelte in namdang khempeuhte etteh dingin kikoih hi. Ahi zongin suangmanpha zuakna sai-a nai kisia mah bangin Israelte ginatlohna hangin namdangte in khuavak mu thei lo uh hi. Ahi zongin amaute in a thokik zo nawn lo dingin puk hi lo hi. Nidang bangin tuhunin zong Pasian in Ama tungah a thuman mi tawmno khat nei lai veve hi. Tu kaal sungin tangtawng a kipan tuhun dongin Israel taktakte dinmun leh a masuan uh thute i kikum ding hi.\nTu Kaal Thusin Etpakna: Bang thuciam tungtawnin Topa in Israel tungah bang sem hiam? Tua bang thute in bang tungah kinga hiam? Israelte’n tua kamciamte bangzahin lenkip uh hiam? A thuman loh manun bang tuak uh hiam?\n“Mi Khempeuhte Tungah”\n“Bang hang hiam cih leh note pen Topa note’ Pasian’ tungah a siangtho mi na hi uh hi. Leitunga om mite khempeuh sung panin ama mi ahi dingin Topa na Pasian un note hong teelzo hi” (Thkna. 7:6).\nTopa in minamte lakah Ama tangin nasem dingin Hebrew minamte teltuam hi. A tuam vilvel “segulah” cih a khiatna in ‘ na manpha” “ tuampian na manpha” cih khiatna nei hi. A thupi phawk ding thu in teltuamin a koih midang hi lo-in Pasian hi; tua in Ama hehpihna kilangsak hi. Tua bangin a tuam vilvel hehpihna a ngah nadingun Israelte in bangmah hoihna nei lo uh hi. Ngah dingin kilawm lopi a ngah theihna uh in hehpihna hang simloh bangmah dang om lo hi.\nEzekiel 16:8 sim in. Koi bangin Topa in Israel mite a teltuamna thu theihtelna hong guan hiam?\n“Bang hangin Israel in Yahweh teltuamna ngah uh hiam? Hih thu in a kithei siang zo lo thu ahi hi. Israel in a mimal tam lo uh hi; nampi namlian zong hi lo uh hi; teltuam ngah nadingin bangmah hihna nei lo uh hi. Pasian in Ama thuneihna tawh a telkoih minamte hi. A tawpkhakna-ah teltuam a ngah theihna uh in kuama telzawh loh Pasian itna hang bek mah ahi hi. Pasian in Israel it hi; teltuam mah hi; a pu a pate uh tunga a kamciam bangin tangtung hi…. Yahweh in Israel a itna hangin amah in teltuam ngah ahi hi. Amaute in\nEgypt gam saltanna panin Yahweh vangliatna tawh suahtakna ngah uh hi. Amaute in hih thute phawkkik a, siangtho minam leh manpha minam teltuam ngah ahihlam uh a kitheih ding uh kisam hi. Tua bangin minam thupi, minam manpha ahihna nusia le-uh amaute in thuhilhna lianpi thuak dingin kilawm hi.” J. A. Thompson, Deuteronomy (London: Inter-Varsity Press, 1974), pp. 130, 131.\nPasian geelkholhna-ah Israelte in kumpi minam, siampi minam hi ding uh hi. Siatna dim hih leitungah amaute sung pan kumpite, biakna makaipite leh nuntak hoih tawh kidim ding uh a, mawhna tungah zawhna ngah ding uh hi (Mang. 20:6). Siampi ahihna uh dungzui-in thungetna, phatna leh kipiakna tawh Topa kiang vazuan ding uh hi. Pasian leh namdang pasian biate kikaalah palaai sem dingin kikoih ahih bangmahin Israelte in thuhilhte, thugente, kamsangte ci-in om ding uh a, mite etteh dingin nunzia siangtho tawh a nungta ding uh hi. Hih in Pasian deih biakna man hi.\nTopa in Isrealte pen leitung minam khempeuhte tungah om ding hi, ci-in genkhol hi. Lai Siangtho in bangci bangin kiniamkhiatna leh a lauhuai kiphatsakna pulaak hiam? Koi bangin Israel mite in leitung minam khempeuhte tungah om uh hiam? Tuni tuhunin pawlpi in zong leitung minamte tungah om hi, ci-in na ngaihsun hiam? Koi bangin tua bangin om thei hiam?\nLeitang Kithukimna (Pian. 35:12)\nPasian mite tungah leitang kamciam a kipiak masakna pen in Abraham tunga kipia pen hi-in, hih kamciam mah Isaac leh Jacob tungah kipulaak kikkik hi. Joseph in a sihkuan ciangin hih kamciam mah pulaak hi (Pian. 50:24). Ahi zongin ‘kum 400’ khit ciangin Abraham suanlekhak in kamciam leitang a luah panding uh hi (Pian. 15:13, 16). Hih kamciam in Moes leh Joshua hun sungin tangtung hi. Moses in Pasian thupiak pulaak kikkik hi. “ En un na luah ding uh leitang note mai-ah ka koih khin hi; pai unla luah un” (Thkn. 1:8).\nThuhilhkikna 28:1, 15. Hih sunga kammalte in bang pulaak uh hiam? A tomin gen lehang thuciam sungah tua leitang zong kihel hi. Thuciam in masuan khat hong guan hi. Israelte masuan in bang hi ding hiam?\nThuhilhkikna 28 sung amasa-lam thute in Isrealte in Pasian deih bangin a kalsuan uhleh amaute tungah kipia ding thuphate kipulaak hi. Tua khit ciangin Pasian thupiak bangin a kalsuan kei uhleh amaute phutkhak ding samsiatnate zong kipulaak hi. Tua samsiatnate in, a vekin ahi kei zongin, siatna a bawl uhleh siatna mah ngah ding uh ahihna, a vawh bangun at ding uh hi. ‘Mi khat in Ama leitung pumpi deihna a vawh leh sihna ngah ding hi” (Gal. 6:8).\nMun khata tuiluang in tuinak a kan dong luangluang hi; naipi khat zong a kisiat mateng paipai lel hi; singkung gah khat zong a gah theih nawn loh hun dong gahgah lel hi. Mawhna zong siatna manawhin a pai hi-a a tawpkhakna-ah sihna hong tun hi. (Rom. [6:]21) .”–The Pulpit Commentary: Deuteronomy, H. D. M. Spence and Joseph S. Exell, eds. (Peabody, MA: Hendrickson Publishers, 1890), vol. 3, p. 439.\nIsraelte’n a luah ding uh leitang kamciam kipia hi taleh tua kamciamte a mawkmawkin a tangtung ding hi lo hi. Tua kamciamte in thuciam tawh kipawl hi. Israelte in tua kamciam a tangtun dongin kalsuan ding uh hi; tua bangin Topa nung a zuih kei uhleh tua kamciamte tangtung lo ding hi. Amaute in thu a man kei uhleh amaute khut sung panin tua leitang kilakhia ding hi, ci-in genpha kikkik hi.\nSiam. 26:27–33 sim in. Topa in amaute a thuhilhna-ah tua sangin a kitelzaw ding kammal om nawn lo hi.\nChristian upna-ah vantung manawhin a kalsuan hi hang a, leitung thak sungah a teeng dingin lametna nei ihi hi. Hebrewte tungah a luah ding uh Kamciam Leitang a kipiak mah bangin eite tungah zong vantung leh leithak kamciam ahong kipia hi. Ahi zongin hihte kilamdanna in, tua mun i tun ciangin manthanna om nawn lo ding hi (Dan. 7:18) . Tua hi-in tua kamciam i luah theih nadingin a kitangsam om hi. Upna tawh diktansakna ngah thu siksanin, tua a kitangsam thute koi bangin na theitel hiam?\nIsrael Leh Tua Thuciam\n“Ahih hangin amaute in ka thu hong mangloin a bil uh hong ngatlo uh a, a gitlohna lungsim uh a zui tentan uh hi. Hih thuciamna a zuih ding uh thu ka piak hangin hong nial veve uh ahih manin tua sunga thute a vekpi-in ka tungsak ding hi,” hong ci hi (Jer. 11:8).\nJeremiah pulaak thu in Topa in “tua kamciam khempeuh tangtungsak ding hi. Ahi zongin tua thuciam in thupha bek pulaak hi lo- in samsiatna zong om veve thei hi, cih pulaak hi. Hih thuguipi in Noah tung panin kimu thei hi. Pasian in Noah tungah a hoih mahmah thu – kisiat nading panin kikep nading vaikhak hi. Ahizongin Noah in tua kisiat nading pan a kikep nadingin Pasian sawl bangbang a man kul hi. Noah in Topa sawlna nial hileh siatna sung tung ding hi.\nTuicin tunma thu siksanin Jer. 11:8 leh Pian. 6:5 enkak in. A kibang thu bang na mu hiam? Hih thu in i lungsim ngaihsutna limtak ukzawh ding bangzahin kitangsam ahihlam hong hilh hiam?\nIsraelte kalsuanzia a tamzaw in Topa a langpanna uh tawh kidim hi. Topa thupiak langpannin a om uhteh thuhilhna thuak uh a, tua ciangin a mawhna uh kisik uh a, Topa deihna bangin kalsuankik uh hi. David leh Solomon uk hun sung bekin kamciam leitang galte khut sung panin gam kembit thei uh hi.\nJeremiah pulaak Israelte langpanna ngaihsun in. “Mi khat in a zi ma hen la, tuanu in zong amah nusia-in, midang khat’ zi va suak leh, a pasal masa in tuanu lakik thei ding ahi hiam? Tua gamteng a ninsak khin suak ding hilo ahi hiam? Nang pen numei paktat suakin mi tampi tak tawh kingai khinzo napi-in, tu-in kei kiang hong zuankik ding na hi hiam, Topa in kong ci hi. ….Ahih hangin a thumanlo zi in a pasal a nusiat bangin Israel mite aw, Topa\nin kong cihin-ah, no zong kei tungah nong thuman kei uh hi,’ ci-in va taangko in,” hong ci hi” (Jer. 3:1, 20). Pasian in eite tawh a bawlnop thuciam in leitung mite’n amau deihna khat siksanin khatlekhat thuciam kibawl tawh kibang lo hi; zi le pasal kikal thuciam bangin, khatlekhat tungah cihtakna, kipiakna hong deih hi. Tua hangin Topa in limcinnna tungtawnin Amah leh a mite kikal thuciam hong hilh hi. A hong hilhnop thu in Israelte lampialna a bulpi in thuman lohna hi lo-in Topa tawh mimal kizopna a neihloh uh a kipan, thuman lohna in nungzui pah hi; thuciam a om bangin gimna thuak uh hi.\nBanghangin Khristian kalsuanna -ah mimal kizopna in thupia hiam? Mihing in Pasian tawh kizopna a maan loh ciangin bang hangin mawhna leh thuman lohna tawh kizompah hi ding hiam? Lamkhat panin mi khat in, “ Koi bangin Pasian tawh kizopna thuk, itna tawh kizopna nei thei ding ka hiam,” ci-in hong dong hileh, bangci bangin na dawngkik ding hiam?\nA Cianlai Mite\nIsraelte in tatsat lo-in a lampial, a lamkhialh uh ciangin Pasian thukhenna thuak uh a, mawh kisikin a om uhteh, amaute in lametna bang nei uh hiam?\nMic. 4:6, 7_______________________________________________\nZeph. 3:12, 13_____________________________________________\nPasian in Israelte adingin a geelkholhsak thu khempeuh amaute thuman lohna hangin kisia khin hi phial taleh, amaute in lamet bei lo hi. Lopa lakah paak kung in limtak po thei hi. Thuciam Lui kamsangte in mi honpi in lampialin a om laitakin mi tawmno khat in Topa tungah a cihtakna uh khahsuah lo uh hi; amaute in Topa pahtakna ngah mite hi-in Amah mah in amaute a kaikhawmkik ding hi.\nMi honpi in lampialin a om laitakun mi tawmno khat in thuman thutak sungah a kalsuan theihna uh a hangin Topa hang bek mah hi-in, Topa in amaute a kemcing hi. Topa in tua bangin thuman sungah a kalsuan mi tawmno khat a kepna ahang in namdangte lakah Topa piak khuavak tangsak ding deihna ahi hi (Isa. 66:19). Amau cihtakna tungtawnin midangte in zong vanlian Topa, Kumpipa bia ding uh hi (Zech. 14:16). Tua hi-in Pasian teltuam mite lakah bangbang nungtolhna om taleh Ama sapna zui-in a nungta mi tawmno khat om veve hi (2 Pet. 1:10). A tomin gen lehang Israel minam bupin kisia khin uh hi taleh amau hih theihzahin thuciam bangin a nungta mi tawmno khat om veve hi (1 Kings 19:14–18). A cianlai mi tawmno khatte in mi honpi siatna hangin gimna a thuak kha uh hi phial taleh (saltang khin uh) a tawpna-ah thuciam tangtung ding hi; amaute in tawntung nunna sung a lut ding uh hi.\nJohn 10:27, 28 sim in. Jesuh in bang thu gen hiam? Lampial Israelte tungah a piak Topa kammal, a thuciam bangin nungta in. Koi bangin tua thute in thuman tawh a nungta mi tawmno khat om ahihna hong hilh hiam?\nA sawtnai hun khatlai-in nungak khat in a upna nusia hi. Bang hangin tua bangin a upna taisan hiam cihleh a pawlpi mite omzia in lungkia-sak hi; pawl sungah mawhna, thuman langpanna, kineihkhemna tamsa lua ahih manin a upna nusia hi. Ama genna-ah tua bangin a nungta mite pen Christian taktak hi lo hi, ci-in a Christian upna nusia hi.Tuni thusin siksanin bang hangin tua bangin thu tuamtuamte hangin a upna a nusiat pen amah mah in upna sungah zungkha lo ahihna kimu thei hiam?\nNidang Israelte in bangbangin siatna leh nungtolhna tawh kidim khin uh hi taleh, Topa in cihtakna tawh Ama nasem ding mi nei ding a geelna beimangsak lo hi. A taktakin Thuciam Lui hunlai mite in, Jewte leh Gentile-te lak panin a citak thu-um mi hong khangkhia-a, leitung mun khempeuhah hotkhiat lungdamna thu puak nasem dingin Topa in khalam Israel a piansak ding lamen tawntung uh hi. Pawlpi masate in tua bangin hong sem takpi uh hi.\nGalatians 3:26–29 sim in.\n1. Aneu 29 sungah Paul in kamciam bang pulaak hiam?\n2. Tua kamciamte a luah thei dingin bang kisam hiam? (Gal. 3:26).\n3. Bang hangin Paul in numei leh pasal, minam, nuntak khuasak kilamdannate hemkhia hiam?\n4. “Khrih sungah khat” cih a khiatna in bang hi ding hiam?\n5. Romans 4:16, 17 sim in. Koi bangin Galatians 3:26–29 sunga Paul kampaute hong theitelsak hiam?\nAbraham tapa hihna tawh Khrih in thuciam tawh kipawl kamciamte a\ntuam vilvelin a luah mipa hong suak hi. Eite in kituiphumna tawh Khrih tawh kisanggam theihna i ngah a, Abraham tung kipia kamciamte in eite tungah zong a hong kipia kamciam a hong suak hi. Tua ahih manin Pasian in Abraham a piak kamciam Khrih sungah hong tangtungin, tua kamciamte in eite tungah a hong tungthei hi; minam, kampau, nume, pasal hihna tungah kinga hi lo-in, hehpihna hang tawh a hong kipia hi-in, eite in upna tawh tua kamciamte i ngah hi.\n“Abraham tungah a kipia piakkhong leh ama suanlekhak luah ding kamciam leitang in Canaan gam bek hi lo-in leitungbuppi-huam hi. Tua hi-in sawltak Paul gen bangin “Abraham leh a suan a khakte in leitung luah ding hi, ci-in Pasian in thu a ciamna pen Abraham in Thukham a zuihna hang hiloin, a upna hangin Pasian in mihoihin a san’na hang ahi hi” (Romans 4:13). Abraham tungah kipia kamciamte in Khrih tungtawnin tangtung hi,” cih pen Lai Siangtho in kiciantakin hong hilh hi. “Thu-um mi in sia ngeilo, nin ngeilo, mual ngeilo gamh luah ding hi [1 Peter 1:4]. Tua leitang in mawhna samsiatna panin suakta ding hi.” Ellen G. White, Patriarchs and Prophets, p. 170.\nHih kamciam in Khrih leh a misiangthote in a tawntungin leitung thakah i teenkhop ciangin a tangtung ding kamciam ahi hi (Dan. 7:27).\nNgaihsutbeh Ding: Ellen G. White, “The Vineyard of the Lord,” pp. 15–22; “Hope for the Heathen,” pp. 367– 378; and “The House of Israel,” pp. 703– 721, in Prophets and Kings.\n“Pasian in Ama mai-ah minam, kampau, nampi namneu deidan lo hi. Amah in mihing khempeuh a Piangsakpa hi. Mi khempeuh in hotkhiatna tawh innkuan khat ihi hi. Mimal khat ciat in Pasian tawh a kizop nadingin Khrih in kideidanna kawmte phelkhia hi; biakbuk sung kituamkoihna tuamtuamte hemkhia hi. Ama hong itna in thukin zai-a, itna kicing mun khempeuhah kizel itna hi. Tua itna in Satan huzaap, ama khemna sung thongkhia mite hong kaikhia-in Pasian kiang hong tunpihin, Ama hong ompihna kamciam sakhituihup tawh hong lak hi. Khrih sungah Jew mi, Gentile mi, sila leh to cih a om kei hi.” Ellen G. White, Prophets and Kings, pp. 369, 370.\n1 Peter 2:9, 10 sim in. Peter in pawlpi minlawhna thu li kimu thei hi. Tua a pulaak thute in Thuciam Lui a siksan hi-in, Israel mite tawh a kizomtoto ahi hi. Pai. 19:6 leh Isaiah 43:20, cihte in pawlpi in Pasian tawh a kizopna bang pulaak uh hiam? Gentehna-in “teltuam minam” cih kammal in Pasian in pawlpi pen a teltuam, masuan khat pia ahihna kilang hi.\n1. Nidang Israel hunlai siampite in ganhing tawh biakbiakna nei uh hi; hihte in Messiah limcing khol hi. Siampi gui tawh kizom ahih mah bangin pawlpi mite in bangci bang biakpiaknate pia ding uh hiam? (1 Pet. 2:5).\n2. Pasian in Israel mite a siangtho dingin leitung minamte lak panin tuamkoih hi. Amaute in leitung minamte tungah hotkhiatna thuman vapuak ding uh hi. Tuhun pawlpi in zong tua nasem ding ahi hi. Leitung mite lak pan tuam om hi napi koi bangin amaute tungah hotkhiat lungdamna thu puak thei i hiam? Koi bangin Israelte nunzia leh Jesuh in hih dotna i dawn nading hong huh thei hiam?\n3. Topa in nidang Israelte lak pan a cianlai mite tawh tatsat lo-in kizopna nei hi. Elijah leh ama hunlai-in Topa tungah mi citak a cianlai mi tawmnote ngaihsun in (1 Kum.19: 18). Bang hangin pawl sung pan a nungtolhte mite lakah om a Topa tungah cihtak ding sangin leitung mite lakah om a Ama tungah citakna ol zaw hi ding hiam?\nTomkaihna: A man taktak Pasian neihSA Israelte in, Singlamteh ma ahi a Singlamteh khit ahi zongin, Israel neih upna a nei mi, upna tawh a nungta mi, thuciam siksanin Topa tawh a kizom mi hi. Tua bang mi in Topa taangmi bangin nungta a, Ama hehpihna hanga hotkhiatna thu mun khempeuhah a hilh kawikawi hi.


timestamp: atn

url: =Ki mawhsak keini ~ Makai & Mipi :: ZOMI DAILY\nposted on 13 June 2015 at 7:37 am Lomkholna: Article, Dalsianhung\nNetwork tungtawn in thukizakna pen pawlkhat in huihlak-a awngawng bangin ngaihsun uh a, pawlkhat in thupi zat lua kisa, thu lianpipi hong sung giapgiap uh hi. Zangsiam hilehang thugil, thulian leh vai thupite mah kikup nadingin ahoih, leh thukizakna manlang pen khat hong suak hi.\nHih network group lianpite ah thu kongkhah khiat laitak in, ka ngaihsutna nam nih in kaa hi. Khatna ah kisam hileh mipil tampi om a, makai tampi om hi. Tua ten hong suah dinguh ci-in ka ngaihsun hi. Nihna ah kisam sa pipi-a mi khatpeuh telkhialh ding utlo, kiphallo-a im-khinkhian zong hikha thei ci-in ka sansat hi.\nLeitungah kipawlna khempeuh in makai kinei ciat hi. Khangluite’ paunak ah, “Kim citciat tangzang kiguan” naci uh hi. Tua banga makai i kiguan pen mihing hihna ah adik kalsuanzia khat ahi hi. Kipawlna khat peuhpeuh ah makai kiteelzia, kiguanzia, laakzia leh vaipuakzia kibang kimlo hi.\nPawlkhat pen kiteelna ‘election’ kibawl in tua mun panin mipite’ deihna tawh a sem makaite ahi uh hi. Gentehna: ZAM (Zomi Association of Malaysia), ZIUSA (Zomi Innkuan USA), ZIS (Zomi Innkuan Singapore), ZCI (Zomi Council of India), TA (Tedim Association of Yangon) leh kipawlna tuamtuam omlai hi.\nPawlkhat leuleu pen mipi ngiat in makai dingin seh uh a, mawhpuak suanpah uh hi. Gentehna: GZA (Global Zomi Alliance) bangah makaipite pen mipite ngiat in seh in mawhpuak suan ngiat uh hi. Hih mawhpuak pen seploh phamawh dinga hong kisuan cihna hi-a, ki muanna leh ki zahtakna tawh hong kiguan ahi hi.\nMakai khat thahatna leh mazanna pen mipite’ tungah kinga hi. Bangzah tak in pil, siam, thahat in a hanciam zongin mipite in tawsawn thei keileh makaite zong mihing hihna tawh a bahthei, a gimthei, a tawlthei, a lungkia thei mah hilel a, mipi inzong i makaite tawsawn thei in thapiak siam ding kisam hi.\nMakai khat dingin kibulh zel lehang makaite itsiam dingzia leh tawsawn huaizia kitel semsem a, makaite’ thanemna bek i muh khak ciangin hawmthawhna tampi hong phul hanhan hi. Innpi khat hong dintoh theih nadingin\n‘foundation’ gina kisap mah bangin kipawlna hong picin nadingin mipite’ lungsim puak kisam hi.\nTua ahih manin, i kipawlna khat ciat ah makaite’ thanemna humsiam (pholaak loding) in thapia siam, tawsawn siam dingin Zomite mimal kim iki hanthawn phapha nuam hi. Singno i suan ciangin hong hinsuak ding deihna tawh a hunhun in tui i buak mah bangin i kipawlnate ah a kisam banga gamtang siam, mihek siam, kampau siam dingin Pasian’ teeltuam Zomite tungah i kihanthawn phapha hi.\nPrevious: Pata te Politics kihilh dan aw ei\nNext: Pa te ni “Pa te” pahtawi ni ~ Thang Do Khen


url: =Kimpu leh Kimpi – 36 ~ Hau Za Cin :: ZOMI DAILY\nKimpu leh Kimpi – 36 ~ Hau Za Cin\nposted on 5 September 2010 at 10:41 am Lomkholna: Article, Hauzacin\nKimpu leh Kimpi – 36\nNikhat a lamdang mahmah in Kimpu a ihmutna pan hong khanglo in hong awngkhia gawp a, nurse te in a bangci hiam ciin a lupna tungah khau tawh akhihcip uh hi. A sawtlo in a lu hik mulmul a, a khe a khut hong vot duakduak in a cimul hong tho a, a gil hong puak in, a gil sungah huih bebek hong khang in a gil hong gol hanhan hi. Nurse te lungkia in ‘i cina a si ding hi inteh’ ciin a kem a zi leh a meltheihte innpua ah sawl khia in, doctor sam in a en uh hi.\n“Bangci a hia?”\n“A gil hong gol hanhan hiveh aw, a khut a khe vot gawp hilo maw Doctor”\n“Aw, tua ahih leh a gilpuak a kiamna dingin huihza pia un…”\n“Tua a ging du-dut bang ahia?”\n“Cina veih pek hi ei Sianu”\n“Ka lut thei ding hiam? Kimpu lupna hilo hiam?”\n“Himah ei sianu, kong dong thei ding uh hiam? Nang a kua na hia?”\n“Kei, nidang lai a Kimpu lawmngaih Nuamno hi ing. Ka lawmlui a cina, si dekdek in lupna tung bek ngakin om cih ka theih ciang hong veh hi ing…”\n“Aw, tua ahih leh tawmvei na ngak inla, den ciang lut in maw Sianu?”\n“Hallo, u Kimpu, u Kimpu…. bangci na hia?”\n[Kimpu, a zatui nek tawh a luvai in a mit hakzo lo a, a mitsi bibiai kawm in] “Kua na hiam? Na aw ka zak ngei hiveh aw”\n“Kalai u Kimpu, hong thei nawnlo, nong mu hia?”\n“Ka mit hakzolo hi veng aw, kua na hia?”\n“Kei maw, Nuamno hi ing,”\n“Aw, aw… Nua-nua-nua—-nuaaammmm…. so-so-sooorrrrrryyyyy….”\nNai khat zawh ciang Kimpu zong hong halh deuh, khua phawk deuhta ahih cianga hoihtak kiho theita….\n“U Kimpu, na damloh ka zak ciang hong pai hi ing…”\n“Lungdam si ing e Nuamno, bang na ci a?”\n“Dam zel buang ing, nang a bangci na hia?”\n“Kei maw, Nuamno, ka tangthu gen taak kei”\n“Gentak lo cih om kei e”\n“Hong gen peuh aw, ken zong ka tangthu hong gen ning… i kigawm kik theih nawnloh ding hang zong i tangthu kitheihsak leng hoihsa ing e, hilo maw, hun khat laia ka it pen u Kimpu nai ve…”\nTua acih ciang Kimpu hong nui siuseu a, a cinat zawh kum tampi sunga khatvei a nuihna hi…\n“Kei maw, (na theihsa) sang ka tawp ciang, sang pan khua ka tun ciang ka zawl khial te na gai in, ka pa in inn ah na puisak in, zi 2 nei hipah kai ve. A sawtlo a ta nih nei pah. Tua leh nutakna hamsa, letli khawnga vak zel. Nasep lah kigim, nuntakna lah nopzaw cih mahmah omlo, ni khat ka lungkhamlua in zu deihtak dawn gawp… .tua nitak ka gilpi hong na, tua pen zu ka dawn kik sima hong suak kik zel, gilpi na a nei to den, tuni a tung kai-ta ve…”\n“U Kimpu, sang i kah lai zu dawnlo hive cin maw….”\n“He, tua maithak muak zana nong dawnpih, nong ciapsak pan a kipan kaive… tua nitak ka hih ngeiloh tampi hihkha ka hi…”\n[Nuamno kisuanglah pian]\n“Tua pen kei kong sinsak hi tuanlo pi, u Kimpu, i lawmte tawh gualnopna ciin i dawnkhawm, i giakkhop hi lel hi ven….”\n“Tua pen kizom suak sak kha ing a… kei a kamsia hi ing”\n“Ei zong tu dong mah kidawn a kisiatpih lianglo pi u Kimpu, nang tam dawnlua nai ve, na damciang na kidek kul ding hi…”\n“Kidek sawmta mah hing. Ka dam leh bel zu ngawl ding, ka damkikna a hang leh hong damsak kik pa thu gena tangko ding cih ka geelna hi”\n“Kong phakloh gim nam leuleu ve cia u Kimpu”\n“Kei pen mihing siamna tawh a damding hi nawnlo, ka dam kik leh tunglam pan damsakna hi ding hi”\n“Tua bangin kisiat ngaihsut kei in u Kimpu aw”\n“Nuamno, i thugen a dang khel ni. Nang bangci nuntak na hia?\n“Kei maw u Kimpu, sangpan degree ka zawh ciang lawmngaih lah neilo, nungakpi kihi mai…”\n“Tua leh ka khuaval dante mite in hong thei ahih cianga, mi ngeina tampi in hong hel nuam vetlo e…. nikhat galkap a khuan (leave) ciah khat hong om, tua in hong en nuam pian ahih cianga kei zong va naih, kimaingapsak…..”\n“Tua leh khawng hong kawi nuam e maw, kei zong utlo, kei tua bang ziauziaute hi keng ci…”\n“Tua leh aman ‘lawmngaih na nei hiam?” ciin hong dong phophot?”\n“Kei zong, ‘nei ngei mah ing’ ci ziau”\n“”Ken hoih hong sa ing, nang nong ngaihsun zo diam” hong ci”\n“Tu zan hong ngaihsun lai ning, zing ciang Zomimio college niangtui sai ah kimu ni, tua san ah hong gen ning” ci…. amah zong ciliing daldal a ciah…ka nuihza bang za pian e maw…”\n“Banghang in maw Nuamno?”\n“Ken, lawmngaih neilo e… ahih hang a neilo bang kigen utlo e… neilo ci leng hong neu muh dinghi ven… hilo maw….”\n“Himah ei, numeite ngeina…. tua leh?”\n“Tua leh kei zong a zingciang Coffee dawn kawma kimu dingin ka pai sawm hi. Ahi zongin amah Phone in, ‘nai lang zia kai ning’ ciin kiziakai sak…”\n“Tua leh amah’n, phamawh kei, hong na ngak ning… kong pui diam… hong ci… ken zong hong pui ken, ka ziakai leh kong tun man kei leh a kimulo hi ni, ci….”\n“Tua leh aman, “kei ka khuan a bei kuan hita a, i kimuh loh theihloh hi, taxi tawh hong pui ning,” ciin mawtaw saap in hong pui… kei zong zui mai e maw….”\n“Tua leh aman niangtui, coffee, nek ding tuamtuam hong taih, holimlim, …..”\n“Tua leh a tawpna ah, aw ling kauhkauh a, “Nang nong gen ding pen” hong ci”\n“Tua leh ken zong, “bang maw” ci, a theilo kineih e maw”\n“Tua leh aman, “Zanni in Zomimio College niangtui sai ah kong gen ding na cih pen” ci”\n“Tua leh, ken zong, “Aw, aimah ve…. kong gen khin ka sa a, tua bel gen kikkik a kul zong hilopi, kong pai ut naak leh a gen khinsa hi lel e…..” ka ci hi”\n“Tua leh aman “tua leh hong ngai cihna maw Nuamno” hong ci….”\n“Tua leh ken zong ka lu su ngeungeu in, aman zong telsiam pah”\n“Tua zawh ciang bangci….”\n“Tua zawh kiteng, amah a khuan bei leh pai kik ding ahih cianga, a taam sunga mopawi bawl biangbuang…… zong hong sam manlo kha ing ei u Kimpu, sorry”\n“Sorry leh thank you kici den ding i cihte na zat lai manin thupi hong sa ing Nuamno, thank you”\n“Kei angtang zaw ing… ”\n“Nong hawh lungdam ing Nuamno,”\n“Bangmah cih theih omlo, na duh khat peuh na leina dingin hiah sum tengh khat, a cihtak hi kei, na kisap a om leh hong gen in ka hihtheihzah in hong hanciam ding hi ing….”\n“Bangmah vehna kul kei Nuamno, nang zong na tate, na pasal ading sum kisamding hiteh..”\n“Na dam in maw u Kimpu….”\nNuamno, a nungak laia sang hoihzaw a kizem sitset in kongkhak a kaan dong Kimpu in a en cim thei kei hi. Galet in a mit zong a phialep kei hi!! “La kik thei lengmaw…. ”\nKha 2 val bang a lup khit ciang Kimpu zong hoihtuam tuanlo, lah sia tuam tuanlo ahih manin sum leh pai a haksat tawh Zomimio khuapi a meltheihte kiangah kikem phot ding maw, inn lam ciahsan phot zaw ding cih a ngaihsun uh hi…..\nPrevious: Kimpu leh Kimpi – 35 ~ Hau Za Cin\nNext: Kimpu leh Kimpi – 37 ~ Hau Za Cin\nSolkha tang nuai ah Tedim khuapi (13) ~ Hau Za Cin\nMehthuuk gah tungpan sinna ~ Dong Mung\nTedim ah vengthak khat a kibehlap zawhding lunggulh huai\nBiography of Capt. Mang Tung Nung (1901-1968)


url: =Thuthak tomkim cing April 29, 2014\nA. Hakha University among kiliplip ta\nHakha ah aituam Siamsin na adawl tungnung vaidin zawh nading hahkat tak in sem uh ahihi. Adiak in P3 (Public – Private – Partnership) Khuanu khuapa in hanciam uh a, Hakha University cih min pua sak uh ahihi. Gampua khual zin peuh mah in zong innlam, gamlam ah sumkhak te uh Hakha khua sung bek ah zang uh a, Yangon -Mandaly lam ah innlam om te in kawlte lak ah asum uh zang nawn lo uh ahihi. University vai din zawh nading in Kawlgam bup siamsin Mangputal pi te leh Parliament ah zong ngetna bawl uh ahihi cih Ceu Bik Thawng in gen khia ahihi. Hih Hakha University tawh kipawl in 2016 ah kizat thei ding in gelna gimna nei uh ahihi.\nB. Kha 4 sung in Yangon - Mandaly Lamzinpi ah mi 66 si\nHappy Year zawh kha li sung in Yangon -Mandaly kikal mawtaw kiphul tuksia 160 vei om ahihi. Liamna a ngah 249 pha in April tuibuah hunsung in mawtaw kipul 33 vei om ahihi. Khualzin lampai kimlai lam etloh pi in sihna thuak kha kitam mahmah ahihi cih kiza hi.\nC. Kawlgamsung ah Helicopter tawh Khualzin mipua kipan tading\nKawlgam sung ah Global Integrat-ed Service(GIS) Company te leh Singapore phualsat (OATS) Company te kipawl in Avia-tion International Myanmar (AIM) mintawh khualzin mi te pua kawikawi ding nasep kipan uh ahihi. Khualzin mi puak nading in American bawl Sikorsky Helcopter namte zang ding uh a, Mi 12 pan 14 pua ding uh ahihi.\nD. Kachin leh Chin Leilamzui Malaysia gamlut tam mahmah kici\nKawlgam Tuibawh khitzawh leilamzui in Kachin leh Chin te Thai leh Malaysia pai kitam mahmah cih Leilam lam hil makai te'n gen uh ahihi. Hizah in gamdang napai uh nagam vua nasep ding omlo hiam cih Zomi Malay pai te tung ah Agent te'n lehdot kik bilbel uh ahihi. Gam hoih ding kipan no gamdang paipai ko Mon te bang gamdang pan hongciah kik in Thilawa leh Dawei ah nasep lutlut ta uh hi cihi. Tu cingciang Zogam ah nasep ding neek zon theihna Company omlo in. Kachin ahih leh tualgal omom lai ahihi.\nE. Kawlgam ah' Nasep lian nei leh Milian atamzaw Website neilo\nKawlgam sung ah nasep lian nei Company te leh Milian zum nasem liannei Myonee dinmun ciangciang kumpi nasem, NGO nasem te Website atam zaw in neinailo uh ahihi. Tua man in sum bawlna, Sum zuakna leh thu ki zakna mipi deihna, deihloh na te tamtel hetlo uh ahihi cihi. Atamzaw mipi te in ahoih asia kipia, kikhak thukizak nate Milian te , Company neite, Zum nasem ulian te'n khuaza pahpah lo uh a, zekai den uh ahihi. Tua man in thu nung theih thunungtel in aom uh teh asin goltol State Minister leh Parliament MP kitam mahmah hi cih kiza hi. State Minister leh Paliament panmun nei Gmail neilo zong kiom lai zen ahihi kici hi.


url: =Start Over You searched for: Subject Landlord and tenant--New York (State) ✖Remove constraint Subject: Landlord and tenant--New York (State) Subject Rental housing--Law and legislation--New York (State) ✖Remove constraint Subject: Rental housing--Law and legislation--New York (State) Subject Files by subject ✖Remove constraint Subject: Files by subject Subject Neighborhood and Community Associations ✖Remove constraint Subject: Neighborhood and Community Associations Subject Rental housing--Law and legislation--New York (State)--Periodicals. ✖Remove constraint Subject: Rental housing--Law and legislation--New York (State)--Periodicals. Collection The New York State Tenants & Neighbors Coalition Records, 1970-2002, bulk 1970-2002 ✖Remove constraint Collection: The New York State Tenants & Neighbors Coalition Records, 1970-2002, bulk 1970-2002


url: =Vondeih Kep Ding – 73 (Dimno’ Pa) :: ZOMI DAILY\nposted on 5 November 2016 at 11:31 pm Lomkholna: Article, Paukhankap\nIndia te President lui Dr. A.P. J Abdul Kalam in a laibu gelh ‘Wing Of Fire’ cih sungah,“Dream is not that which you see while sleeping it is something that does not let you sleep.” Na ci hi. Diksa lua ing. Kong laikhak zelte nasim leh nasim loh ka theih gaih loh hangin kong khak ding laite ngaihsun in ka ihmut theihlo zante tawmnawn in um keng. Asia le apha khenthei-in guptuam deuh na neih loh na’ng, ittuam deuh na neih loh na’ng, piaktuam deuh na neih loh na’ng, ahoih lam bekbek in na muh loh na’ng, leh asia lam bekbek in zong na muhloh na’ng, thu ngaihsun tawntung in na om na’ng, ka deih man hi.\nZogam khuata khat panin, khatvei, nupi khat Tedim Khuapi ah a kipawl ‘Numei Lapsang Na’ tentan ah vakah in tentan pia sia/syama te lawh cinggawp hi ding aitam tua zawh nipi kalkhat khit khawng ciangin tua nupa te hausa zum ah ki khenna ding lai phah uhi.\nKhatvei mah i khua veng ah Evangelist mithang khat in, ‘Crusade leh Camp’ nasia tak-in bawl in mitampi tak hong piangthak ngeingai uhi. Tualak ah ka theihngei mipa khat zong kikhel in, apiangthak ciangin, a piangthak hetlo a pianna a nu leh a pa pen a inn uh panin hawlkhia mawk hi.\nKo camp pai lai-in zong gup khiatna thu hong gen speaker pa in,“No piangthak tate pen a piangthak nailo na lawmte uh tawh kikhawl kei un,” ci-in hong vaikhak tangtang mah hiven. Lawm pa in tua thute zangin a piangthak lo, a nu leh apa ahawl khia pah hingel in um ing.\nThu le la tam in up ding vive hong hita hi. Tua bang hun ciangin ei mahmah in thu ngaihsun in pilvang tak in i om kei leh supna hong tun ding ahi.\nLai nasim leh zong phattuamna hong pia ding lai namte sim in, na gelh leh zong asim te phattuamna apia ding laite gelh le cin hong deih ing. Ahoih lam bekbek in mulo in aman leh ahi bang in ka muhtheih na dingin na pa in hanciam tawntung ing.\nPrevious: Malaysia Shopping Mall maikhat ah Awle khat ahing in kiman ~ ZD\nNext: Christian Hymn te’ tangthu: Huan Sungah


url: =Nute Ni ~ DK Nangno :: ZOMI DAILY\nposted on 11 May 2017 at 9:48 pm Lomkholna: News, TuunlehZua, Zomi\nNute Ni ongtun sialin kanu’n la tawh ong thu hilh na te phawk kahih manin kong hawm sawn hi. Ka Pa ong nusiat in kum 8 ka pha pan a ko unau kambah ding bekbek 8 ka hi uh hi. Ka nuntaak nading uh ong lung himawh te’n ka Nu lawki suakin zuhuan tawh a tate ong vaak ding ngaihsutna napia uhi. Ka Nu utlo in Pasian mah na pom cinten ahih man in tu a ciang a tung ka hi uhi.\nKa Nu in ko a tate khat Pasian nasem dingin ong deih ahih manin hunbit Pasian nasem dingin kaki sinsin tei hangin lampi kihong thei mahmah lo hi. Ahih hangin a tupa Rev. Go Van Mung hunbit Pasian nasem dingin lampi ong kihong ahih manin ka Nu ama omna munpan lungkim gawp dingin ka deihkaih hi.\nHih thu hangin Pasian nasepna ah utbek lawpbek hilo in Ama sapna (calling) om keileh ahi thei vetlo ahihna zong ka tel a, Ama nasem ding in kei sangin ka Tapa deihzaw a hihna zong telna in kanei hi.\nPasian in a tangzai takin hong zatsak ta hen.\n1. Tongdam, na nem nem ve aw na guallai ah, Tongsuah sia a gual tungtuang cih omlo e, Tongnem ci a mi singta’n ong lel a leh, Ngalliam vontawi tang na,nem sam diai aw e\n2. Na tunsik in na zua sikin,vaimang lian tun aw ci aw. Vaimang lian tu’n aw ci in,la, vaimang tuanglam tam sak aw.\n3. Tun aw ci,in ong lolo,ken aw, Nong lawhlawh leh ma na zam lah ding hi e, Nong lawhlawh leh ma nazam lah ding hi a, Na mazat ban in na tun lah ding hi e.\nLa masa pen pau le ham tawh kisai gampau loh ding thuhilhna hi in, La nihna pen Nu le Pa tang vaipuak nih a pua na Nu hi’ng cihna hi. La thumna pen kong nuntaakpih nawnloh hang in, lungleengin, kha kunkun, mawk kei un. Na maban uh zom,zolo ding hi uteh, cihna thapiakna hi.\nTu’n kum 74 sung ah a luutta ka hi a, hih ka Nu ong vaikhaak te mah a nuntaakpih ka hihi. Nute Ni a NU nei laite hampha uh ciai. Topa Thupha. DK Nangno\nPrevious: 2017 ZIUSA Kumcin Annual Meeting zindo vaiding thuzaksakna\nNext: Florida Everglades ah gulpi lianmahmah khat kiman in gulmat thaman $375 ngah


url: ="The Computer Help Thread" - Page 8 - OHW\nPost by jeepnstein » Thu Aug 07, 2008 11:44 am\nPost by utopia13 » Thu Jan 22, 2009 2:16 pm\nPost by Abuela » Thu Jan 22, 2009 2:34 pm\nPost by utopia13 » Thu Jan 22, 2009 2:44 pm\nPost by BobG » Thu Jan 22, 2009 9:01 pm\nPost by Abuela » Fri Jan 23, 2009 12:09 am\nPost by utopia13 » Tue Jan 27, 2009 3:09 pm\nPost by Texas_Ranger » Thu Feb 12, 2009 7:10 pm\nPost by Schag » Thu Feb 12, 2009 7:20 pm\nPost by Kansas. 1911. » Fri Mar 27, 2009 7:07 pm


url: =Kumpi Nihnate 9 | Siantongluan.net\nKumpi Nihnate 9\nKumpi Nihnate 9 |\nTua ciangin kamsang Elisha in kamsangte sung pan khat samin ama kiangah, "Kithawi in la, hih sathau biing tawi-in Ramothgilead-ah va pai in.\nNa tun ciangin Nimshi tapa Jehoshafat, a tapa Jehu tua lai-ah va zong in. Tua ciangin pai-in a lawmte lak panin a paikhiat ding sawl in la, inndei sungnung khat sungah amah paipih in.\nTua ciangin sathau biing la-in ama lu tungah sung in la, Topa in hih bangin ci hi: Israel tungah kumpi-in sathau kong nilh hi, ci hi, va ci in. Tua ciangin kongkhak hong in la tai in; zekai kei in," a ci hi.\nTua ahih ciangin kamsang tangvalpa Ramothgilead-ah pai hi.\nAmah a tun ciangin, galkap a ukte in thu kikupna na nei uh hi. Tua ciangin amah in, "A ukpa aw, nang tungah thugen ding khat ka nei hi," a ci hi. Tua ciangin Jehu in, "Kote lakah kua tungah nei na hi hiam?" a ci hi. Tua ciangin amah in, "Nangma tung hi, a ukpa aw," a ci hi.\nTua ahih ciangin amah dingin inn khat sungah a paikhawm uh hi. Tua ciangin tangvalpa in ama lu tungah a sathau sungin ama kiangah, "Israel Pasian, Topa in hih bangin ci hi: Israel mite tung, Topa mite tungah kumpi-in nang sathau kong nilh hi.\nKamsang ka nasemte a thahna leh Topa nasemte khempeuh a thahna hangin Jezebel tungah phu ka laktheihna dingin na topa Ahab innkuan na satpuk ding hi.\nBang hang hiam cih leh Ahab innkuan sia ding hi. Israel sungah keimah in Ahab innkuan panin sal hita leh sal a hilo hita leh pasal khempeuh ka beisak ding hi.\nTua ciangin keimah in Nebat tapa Jeroboam innkuan leh Ahijah tapa Baasha innkuan bangin Ahab innkuan ka bawl ding hi.\nTua ciangin uite in Jezreel khua sungah Jezebel ne-in, kuamah in amah vuilo ding hi, ci hi," a ci hi. Tua ciangin amah in kongkhak hongin a taikhia hi.\nA topa nasemte kiangah Jehu hong pusuah ciangin amaute in ama kiangah, "Thu khempeuh a hoih hiam? Bang hangin hih mihaipa nang kiangah hong pai ahi hiam?" a ci uh hi. Tua ciangin amah in amaute kiangah, "A mipa leh a thugen na thei uh hi," a ci hi.\nTua ciangin amaute in, "Tua thu ka thei kei uh hi. Tu-in ko kiangah hong gen in," a ci uh hi. Tua ciangin amah in, "Tua bang tua bangin amah in kei kiangah thu hong genin, Topa in hih bangin ci hi: "Israel tungah kumpi-in nang sathau kong nilh hi," ci hi, hong ci hi," a ci hi.\nTua ciangin nawhsa-in mi khempeuh in a puan uh la-in ama dinna dingin kahlei tungah phah uh a, tua ciangin amaute in peengkul tumin, "Jehu, kumpi hi," ci-in a taangko uh hi.\nTua ciangin Nimshi tapa Jehoshafat, a tapa Jehu in Joram sawmsim hi. (Tu-in Syria kumpi Hazael langpangin Ramothgilead-ah Israel khempeuh tawh khuacingin Joram om hi.\nAhih hangin Syria kumpi Hazael tawh a kido lai-in Syria-te in amah a liamsakna mate Jezreel khua-ah a kidamsak dingin Kumpi Joram ciahkik khinta hi.) Tua ahih ciangin Jehu in a ulianpihte kiangah, "Kei hong pawlpih nuam peuhmah in, mi khatpeuh Jezreel-ah pai-in thu a va ko dingin hih khuapi panin kuamah a paikhiatkhak lohna ding thei un," a ci hi.\nTua ciangin Jehu a leeng tungah kahin Jezreel-ah pai hi. Bang hang hiam cih leh tua lai-ah Joram lum hi. A tun ciangin Joram kiangah a hawh dingin Judah kumpipa Ahaziah na tung khin hi.\nTua laitakin Jezreel tausang tungah galvilpa ding a, amah hong pai laitakin Jehu pawlte amah in mukhia a, "Mi honkhat ka mu hi," ci hi. Tua ciangin Joram in, "Sakol tung tuang mi khat la-in amaute a dawn dingin sawl in la, Thuhoih ahi hiam? cisak in," a ci hi.\nTua ahih ciangin sakol tung tuangin amah a dawn dingin mi khat pai a, "Kumpipa in hih bangin ci hi: Thuhoih ahi hiam? ci hi," a ci hi. Tua ciangin Jehu in, "Thuhoih tawh bang hih ding na hi hiam? Kihem in la ka nungah hong pai in," a ci hi. Tua ciangin galvilpa in thu zasakin, "Kamtaipa in amaute kiang ban a, ahih hangin amah hong kilehkik lo hi," a ci hi.\nTua ciangin amah in sakol tung tuang a nihna sawlin amaute kiangah tuapa paisak a, "Kumpipa in hih bangin hong ci khin hi: Thuhoih ahi hiam? ci hi," a ci hi. Tua ciangin Jehu in dawngin, "Thuhoih tawh bang hih ding na hi hiam? Kihem in la ka nungah hong pai in," a ci hi.\nGalvilpa in thu zasak kikin, "Amah in amaute va ban a, ahih hangin amah zong hong kilehkik lo hi. A leeng hawlzia pen Nimshi tapa Jehu hawl tawh kibang hi; bang hang hiam cih leh amah in nakpi takin nawhhawl hi," a ci hi.\nTua ciangin Joram in, "Kithawi un," a ci hi. Tua ciangin amaute in a leeng kithawisak uh hi. Tua ciangin Israel kumpipa Joram leh Judah kumpipa Ahaziah, a sakol leeng tuak uhah tuangin dingkhia uh a, Jehu a dawntuah dingin pai uh a, Jezreel mi Naboth lo-ah amah tawh kituak uh hi.\nJoram in Jehu a muh ciangin, "Jehu aw, thuhoih ahi hiam?" a ci hi. Amah in dawngin, "Na nu Jezebel paktatnate leh aisannate tua zahin a tam laiteng bang thuhoih om thei ding ahi hiam?" a ci hi.\nTua ciangin Joram in a sakol kamkaih lehhei-in tai a, Ahaziah kiangah, "Ahaziah aw, gal om!" a ci hi.\nTua ciangin Jehu in a tha neih khempeuh tawh a thal keekin Joram liangko kikal kap a, a thaltang in a lungtang pailetin a leeng sungah amah a puksuk hi.\nJehu in amah a huhpa Bidkar kiangah, "Amah tawmto in la, Jezreel mi Naboth neihsa lo lai-ah amah paii in; bang hang hiam cih leh nang leh kei, a pa Ahab nungah mai kimin i tuan laitakin amah langpangin Topa in hih thu a genna phawk in:\nZa ni-in Naboth leh a tapate a kithahna ka muh taktak mah bangin leitang tung hih munah nang kong thuk ding hi, Topa in ci hi. Tua ahih ciangin tu-in Topa thugen bangin amah tawmin tua mun leitang tungah amah paii in," a ci hi.\nJudah kumpipa Ahaziah in hih thu a muh ciangin Bethhaggan lamah a tai hi. Tua ciangin Jehu in amah delhin, "Amah zong kap un," a ci hi. Tua ciangin amaute in Ibleam gei, Gur kahtohna san a leeng sungah amah kap uh hi. Ahih hangin amah Megiddo khuapi ciangdong taizo lai a, tua khua-ah a si hi.\nA nasemte in leeng khat tawh Jerusalem-ah amah pua uh a, David khuapi sung ama hanah a vui uh hi.\nAhab tapa Joram kum sawmlekhatna kumin Ahaziah in Judah tungah uk ding a kipan ahi hi.\nJezreel khua-ah Jehu hong tun ciangin Jezebel in a thu na za hi. Amah in a mitte zutin a lutang zem a, tawletah khuadak hi.\nKulhkongpi-ah Jehu hong lut laitakin Jezebel in, "Nang Zimri! A topa a thatpa aw, bang hih-a hong pai na hi hiam?" a ci hi.\nTua ciangin tawlet lamah Jehu khuadak to-in, "Kei lamah kua om na hi uh hiam?" a ci hi. Innsung maangte nih khawng thum khawng in amah hong ensuk hi.\nJehu in, "Amah hong lawnsuk un," a ci hi. Tua ahih ciangin amaute in Jezebel lawnsuk uh hi. A sisan pawlkhat kulh tung leh sakolte tungah kitheh a, tua ciangin amaute in amah tuancil uh hi.\nTua ciangin amaute sungtumin an ne-in tui a dawn uh hi. Tua ciangin amah in, "Tu-in a kisamsia hih numei tawm un la, phum un. Bangbang ahi ta zongin amah kumpipa tanu hibuang hi," a ci hi.\nAhih hangin amah a phum dingin amaute a pai uh ciangin a lu guh leh a khete leh a khutpeek simloh bangmah dang mu nawnlo uh hi.\nAmaute hong paikikin Jehu kiangah a gen uh ciangin amah in, "Hih pen a nasempa, Tishbe mi Elijah tung tawnin Topa gensa ahi hi: Jezreel khua sungah uite in Jezebel sa ne ding uh hi.\nTua ciangin Jezebel luanghawm pen Jezreel khuasung lei maitang tungah eklei tawh kibang ding hi. Tua ahih manin kuamah in, "Hih pen Jezebel hi," cih theilo ding hi, ci hi," a ci hi.\nTedim Lai Siangtho / Laibu: Kumpi Nihnate 9


url: =INNKUAN SUNG NOPNA DING THU (6)TE. - Laibu Saal\nHome > Thuluui/Articles > INNKUAN SUNG NOPNA DING THU (6)TE.\nINNKUAN SUNG NOPNA DING THU (6)TE.\nINNKUAN SUNG NOPNA DING THU GUKTE\nPhoto : Siansian Zomi te Innkuan.\n1. Pate tavuan. ( Eph. 6:1-4)\n2. Innkuan sung uk zo ding. (1 Tim 3:4)\nZi le pasal kilem lohna, tate in nu le pate thu man’ lohna le ut bangbang a om zelzul na pen a kilawm hetlo le Pasianthupha san’ lohna khat hi gige hi. Ih nu le pate hawmthawhhuai hi phial mawk ta le zum pih hetlo in ih amau thu mangin\nih kalsuanna pen Pasian deihna hi. Pate in zong innkuansungah thu neizo a, innkuan sung Pasian deihna bangin ukzawhna pen thupha ngahna khat a hi hi.\n3. Hun zat khopna kisam hi. ( Deut 6:4-9)\nKhatvei, innkuan ah in, amau innkuan kia a om hun in, pawlpi upate om zia khat gensia gawp uh hi. Ni khat ni ciangin tua pawlpi upa pa hong hawh a, thutel taktak nai lo, ta neu\nkhatin, ‘zan lam a ka nu le ka pa in, upa pa in an a neek vokpi anne tawh ki bang a cih pan nang na hia.’ ci in hong genkhia hi. A gen khia masa nu le pate a dingin maizum huai pian hi. Innkuan sung a ih gen thute naupangte lungsim sungah ciamteh uh a hih manin, up mawh loh hun khat ciangin, hong pulaak khia ding uh hi. Tua hun ciangin ih lungkim ding hiam? Tua tanote gen pen Lai Siangtho lot ngah cih khawng, labu sungah late sa hi le bang zah tak in ih lungkim ding a hih hiam?\nTua ahih manin, innkuan in hun zang khawm a Pasian thu le thu hoih genkhop ding kisam hi.\n4. Etteh hoih hi ding kisam hi. ( Titus 2:7)\nSawltak Paul in Titus kiangah, gamtat hoihna le cihtakna ah etteh hoihna hih ding hanciam in ci hi. Innkuan sungah Pate in ettteh hoih a hih ding kisam mahmah hi. Naupangte in a golsa et gamtat zia hong en in tua bang mah in hong gamta pah uh hi. Na khekhap hong zui dinguh hi.\n5. Innkuan sung khat le khat ki it ding. ( 1 Cor. 14:1)\n6. Innsungah Pasian liansak pen ni. ( Ps. 127:1)\nTopa in inn a lam kei le alam mite nasepna a mawkna hi ci in Late aphuakte in hong hilh uhhi. Leitungah bang zah takin siamin, pil in, hau in, siamhi ta le hang, Topa tawh ih omkhjop kei le amawkna pi a hihi.\nSource : Upnalai Gil Vol-10,No-4\nItem Reviewed: INNKUAN SUNG NOPNA DING THU (6)TE. Description: Rating: 5 Reviewed By: Cinpu Zomi


url: =Penglam Khem Zolo ~ Hau Za Cin :: ZOMI DAILY\nposted on 18 February 2016 at 7:00 am UTC+9:30 Lomkholna: Article, Hauzacin\nZomi Nam Ni a laploh kum mah hiveh aw…\nPenglam a zato lupna pan a khanlawh ciang zan thapai-a a silh a bawng-ekpuan a lemtoh leh China gam a kibawl hiding hiven Sen nungakte gim na nam veuveu pian ahih cianga amah zong ‘ka lupna Zolia te hong bawlsak maw, ahih kei leh Sen lia te hong bawlsak?’ ciin a gei a tu tiltel papite kiangah a dong hi. Amau zong tel tuanlo uh ahih cianga, “Bang hangin maw?” a cih uh leh Penglam thakhat thu in a lupna pan thoto in a lupna tungah a tu velval hi.\nA khuadak leh a pam ah puanpak silha kuangdai khat a tawi nungak maitai sitset hong pai phei a mu a, a gal etet laitak a ma kiang hong tung hi. “Pa Peng, thota maw. Na ihmut a cim hiam?” a cih khit ciang a paisan hi. A gei a lumpa a velvel laitak Penglam in tua nu sam a, “Bawi, na min bang hiam?” a cih leh “Ngaino” ci hi.\n“Aw, Zomi mah maw?”\n“Na khua uh koilai?”\n“Melhoih ngel ciai. Na nu na pa kua?”\n“Ka nu ka pa thei kei niteh, amau hong nusia zo”.\n“Kalaisai, hong nusia baih si uh e. Bangci lawmlawm ahia?”\n“Tulai khuahun in nawkkha hi e… (Ngaino a khitui luang dekdek)”\n“Aw, hong sau dot lua kha hi ing ei, hong theisiam o..”\n“Phamawh hikei. Ka nu ka pa a ngailua hikeng, ahih hang ‘……te’ omlo hileh hong dampih lai mah ding uh hiven. Nang zong ka nu ka pa thuak bang a thuakkha na hitam cih ka ngaihsut ciang hong khasiat hizaw ing Pa Peng…”\n“Aw, awh, aw…. himawk maw. ‘….. te’ na cih pen kuate hiam?”\n“Kong gen hang thei tuan kei niteh” (ciin a gen nuam kei hi)\nAhi zongin Penglam in Ngaino lungsim leh khitui te a muh ciang Ngaino gennop pen telsiam pah hi. ‘I thuak kibang na hizen maw’ ciin a lungsim ah Zomi Nam Ni a laplohna, Hospital ah sawtpi a kikepna – tuate khempeuh ahang telpah ahih manin Ngaino in a khemsawm hang Penglam a khemzo kei hi!\nPenglam leh Ngaino kihona te a zak uh ciang a geia tu papite in a khut nangawn uh taang ngamlo in na ngai dide uh a, a niangtui hai nangawn uh a dom ngam kei uh hi. A thugen uh ‘bul nei’ sa uh ahih manin ‘bang ahi tam aw’ ciin amau lungsim ciat ah a ngaihsun deda uh a, Penglam in tua a theih ciang, “Noh teng, banghang ka genkhop thute uh tel theilo na hi uh hiam. Bangtanvei mit-keuhlo in thuak lailai ding na hi uh hiam? Na zi na ta uh, na nu na pa uh, na u na nau uh gimna leh haksatna te a theilo takpi na hi uh hiam? Theilo na hih uh leh den ciang Hospital pan i ciah ciang lampi ah hong gen ding hi ing…..” ciin awsang tawh a tawng phei pah hi.\nTua laitak in Hospital kongkhak pan papi nih Penglam cina veh dingin pakbawk leh van pawlkhat tawh hong lut a galmuh hi. Kongkhak ngakte kiangah Penglam omna dong uh hingel ding ahih manin kongcingpa in Penglam lupna lam a kawkphei hi. Tua papi nihte zong puanten teng nilnel in hong lut phei a, Penglam omna lupna nambat a muh uh ciang:\n“Pu Penglam maw?”\n“Himah ing. Noh kua nahi vua?”\n“Koh, khuasung, gamsung ading nasem makaite hi ung.”\n“Kua khua, kua gam ading nasem na hivua?”\n“I tenna Zogam leh Chin State sung khawng e”\n“Aw, na min uh bang ahia? Kei bangci hong thei na hi vua?”\n“Ka min uh *#&^&#! leh ^%%$# hi ei. Nang pen Zomi makai khat na hih cianga hong thei hi ung”\n“Noh Zogam ading nasem hinapi Zomin neilo, kei pen Zomi makai khat hong ci lailai…. kuate taktak na hi vua?”\n“…… ka manlahna khat uh om in na pai masa nung. Na dam ciang thu kikum ni maw, bye….”\n“Na khawl phot ve vua. Zogam leh Zomi ading pen thu kikup pah theih lel e….”\n“Hilo, ko ka manlahna uh om hi, bye bye…”\nKongkhak a khak dan uh, kongkhak a hon dan uh, a khe vik dan uh, a kampau dan uh, a lungsim sung vua thu om hong gen taktak nop loh dan uh… tua te khempeuh Penglam in a ciimsuut mahmah khit ciang Zomi leh Zogam ading nasem taktak ahih ding umlah pianpian a, a upna zong a dik mai ding um pian hi. A ciahte zong lampi ah kiho pheiphei uh a, lamgei a nupi tuitawi te in a zaksimna vuah…\n[“Pu Penglam pen upa dangte banglo in thu hong ciimsuut pih, hong cilgil dot mahmah in Zomi makai mawkmawk hilo ding hi. Tua manin i maiet mahmah dinga, ama lungkimlohna lam i bawl khak hetloh ding hi. Tua hi kei leh hih gam leh hih khua ah i om theihna ding vaite hong lemlo thei kha ding hi….” “Himah, himah….”]\nPenglam Hospital pan a ciah ciang nupi papi in a zintunna ah na dawn uh a, nupi tuitawite nangawn in mipi tampi kikhawm a muh uh ciangin a tuibel uh lusuan kawm in a en ngeingai uh hi. Penglam in thugen a, a za mite in a thugen hoih a sa thei mahmah uh hi. A tawpna ding ah, “Thuzak lamdang khawng na nei uh hiam. Mi kihona a gen uh na tel melloh khawng uh a om cih bang na za kha uh hiam?” a cih leh tui tawi nupi te in, “koh thuzakte lamdang mahmah hi… papi nih tuikhuk gei ah a lampai kawm un kiholim a — “Pu Penglam i maiet kul ding hi….” cih bang khawng gen uh hi,” a ci uh hi.\nPenglam in tomvei sung khuangai dide a, nupi te holim zak a ngaihsutna ciang a upmawh sim khinkhian pen tawh kibang a sa pah hi.\n“Hmmm…. ” ciin bangmah paulo in innsungah lut pah vat a, upa teng leh makai tengin a zui pah uh hi….\nPrevious: Topa, Aw! ~ Dimno’ Pa\nNext: Zopuan bangci zat, koici khui, banghun ciang silhding


url: =Gamlak Vakna 5 | Siantongluan\nGamlak Vakna 5\n"Amaute in miphakte, ninneite leh misi tawh kisukha-in a ninte khempeuh giahphual pua-ah a omsakna dingun Israel mite thu pia in.\nA laizangah keima omna ahi amau giahphual a nitsak lohna dingun hih bangin a nin numei leh pasal paikhia sakin, giahphual pua-ah na omsak ding uh hi," a ci hi.\nTua mah bangin Israel mite in hih uh a, giahphual pua-ah amaute hawlkhia uh hi. Topa in Moses tungah a gen bangin Israel mite in hih uh hi.\n"Israel mite tungah hih bangin gen in: Topa tungah mite a khialh theihna ahi khialhna khat peuhpeuh, numei ahi a, pasal ahi zongin gamta-in a mawh leh,\na gamtatnasa a khialhna pulak ding hi. Amah in a tatkhialhna-ah a kicingin dinkik ding a, tua tungah nga-ah khat behlapin, a khialhna mi tungah pia ding hi.\nAhih hangin a khialhna mi in tua khialhna hanga ditkikna a sang ding tanau a neih kei leh, a khial mi-a dingin kilemna a bawlsakna ahi kilemna tuutal banah, khialhna hanga tua ditkikna pen siampipa-a dingin Topa tungah tung ding hi.\nAmaute in siampipa tungah a paipih uh biakna peuhmah, Israel mite na a siangthote khempeuh, ama-a hi ding hi.\nMi khempeuh na a siangthote zong ama-a hi ding a, mi khatpeuh in siampipa tungah a piak peuhmah ama-a hi ding hi," a ci hi.\n"Israel mite kiangah hih bangin gen in: Mi khatpeuh zi vakvai-in a pasal a palhngulh a,\npasal khat in tuanu luppihin, a pasal in tua thu a theih kei a, tuanu kininsak napi-in kuamah in phawkloin, a khialh laitakin tuanu kimanlo ahih manin a langah a pang ding teci a omloh hangin,\na pasal in upmawhna lungsim nei-in, a kininsak tawm a zi a upmawh leh; tua ahih kei leh zong, a numei kininsaklo napi-in, a pasal in upmawhna lungsim nei-in, a zi a upmawh leh;\ntuapa in siampipa kiangah a zi paipihin, tuanu-a dingin a kisam biakna, mangbuhham lawh khat paipih ding hi. A tungah sathau sungloin, paknamtui zong koihlo ding hi; bang hang hiam cih leh tua pen upmawhna hanga an tawh biakna, mawhna phawkkikna dinga an tawh biakna ahi hi.\n"Siampipa in tuanu va paipihin, Topa mai-ah koih ding hi.\nSiampipa in lei beel khatin tui siangtho la ding a, biakbuk sual tunga om leivui tawmkhat la-in tua tui sungah khah ding hi.\nSiampipa in Topa mai-ah tua numei koih ding a, numei sam phelin, upmawhna hanga an tawh biakna ahi phawkkikna an tawh biakna tua numei tawisak ding hi. Siampipa in ama khutsungah tuisia tawi ding hi.\nTua ciangin siampipa in amah kiciam sakin, Na pasal ukna nuai-ah na om sungin, kuamah in nang hong luppih loin, nitna lamah a kihello na hih leh, hih tuisia panin suakta in.\nAhih hangin na pasal ukna nuai-ah om napi-in nangmah vakvai a, nang leh nang kininsakin, na pasal a hilo midang khat in nang hong luppih leh,\n(siampipa in tua numei kiciamsak ding a, tuanu kiangah) Topa in na pheipi teemsakin na pumpi a pawmsak ciangin, na mite lakah hamsia leh kiciamna-a zat dingin Topa in nang hong bawlin,\nhih tuisia in na gilsung zui hen la, na pumpi pawmsakin na pheipi teemsak hen, ci ding hi. Tua ciangin numei in, Amen, Amen, ci ding hi.\n"Tua ciangin siampipa in laibu khat sungah hih hamsiate gelhin tuisia sungah silkhia ding hi.\nTua numei a nasak velval thei ding tuisia a dawnsak\nsiampipa in numei khutsung panin upmawhna hanga an tawh biakna lakhia ding a, Topa mai-ah tua an vei-in biakna tau-ah paipih ding hi.\nSiampipa in phawkna dingin an tawh biakna khutdim khat la-in biakna tau tungah hal ding a, tua khit ciangin a tui pen a numei dawnsak ding hi.\nAmah in a tui a dawnsak khit ciangin, tuanu amahmah kininsakin a pasal tungah thuman loin gamta ahih leh, tua tuisia pen ama sungah tumin nasak velval ding a, a pumpi pawmin a pheipi teem ding a, tua numei pen mite lakah hamsiatna-in kizang ding hi.\nAhih hangin amahmah a kininsak hiloin a siang ahih leh, tuanu suakta-in ta nei thei ding hi.\n"Zi khat, a pasal ukna nuai-ah om napi-in vakvai-in amahmah a kinitsak ciang,\nahih kei leh pasal khat in upmawhna lungsim nei-in a zi a upmawh ciangin, upmawhna thute-ah zat ding ngeina tu-a bang ahi hi. Siampipa in Topa mai-ah numei koih ding a, hih ngeina khempeuh numei tungah zang ding hi.\nHih thu-ah pasal in mawhsakna thuaklo ding a, ahih hangin numei a mawh leh ama mawhna thuak ding hi," a ci hi.


url: =Lai gelh le thu i gen ciangin ~ Tual Khan Suan :: ZOMI DAILY\nposted on 14 December 2017 at 12:27 pm Lomkholna: Article, Tualkhansuan\nLai gelhsiam te lai gelh i sim ciangin a sung om thute in hong zo thei mahmah a hih manin khat veivei i nuih suak in, khat vei leh i kah suak thei hi. Khat veivei thuhoih thupha om in nuntak pih ding a om bangin, khat veivei a thu bek a theih ding pawlkhat om hi. Lai pawlkhat in a piang taktak (facts) bul phuh a kigelh a om bangin, lai pawlkhat leuleu pen lungngaihna leh muhna (opinions and views) tawh kigelh om thei hi. Pawlkhat pen a beisa thute (history) kiciaptehna tawh kigelh om a, pawlkhat pen phuahtawm bulphuh a kigelh om hi.\nLaibu pawlkhat sunga kigelh thute leh a kigen thu pawlkhat pen hiam mahmah a hih manin midangte nuntakna kikhek sak zo ding zah in bun hi. Thu gensiam mite thu gen in zong mi nuntakna kheksak zo hi. Tua hi a, midang khat i nuntakna a kikhel sak zo ding thu gen, lai gelhna na hih manin mite uptheih ding, san theih ding deihna bek tawh thuman lo leh phuah tawm bulphuh a thu gen, laigelhna pen kidop huai mahmah hi.\nFallacies (Thudik kimciang) tawh thu gen pen thu khinkhai tektek masa lo mite a dingin thu manlo pi meilet a, upkhialh theihding bulphuh a kigen a hih bangmah in, mipawlkhat a dingin up baih leh san baih zaw lai thei hi. A hizongin thu khinkhai mi leh pilna nei mite muhna thu dik kimciang tawh thu gen pen thu laigil kician omlo a phuahtawm thu tawh deihna genna bang bek a hih manin up leh san ding in hamsa hi. Fallacies (thu dik kimciang) zangin thu genna leh lai gelhna pen i nisim nuntakna ah kilim zat mahmah a hih manin pilvang ding kisam hi. Midangte in ei deihna hong thukimpih ding a ut vive i hih manin Fallaciies (thu dik kimciang) zang a thu gen/ laigelhna pen kitam zat mahmah hi. Gentehna in, nisim a kizang laihawm tuamtuam, nisim thu kizakna, advertisement leh laibu tuamtuam te ah zong kilim zat mahmah. A up tak leh a muan huai ding thu genna, lai gelhna i neih theihna dingin a kidop huai thu pawlkhat a nuai ah i pulak hi.\n1. Hasty Generalization ( Hoplop thu khensatna)\nKhiatna/zatna: Mi pawlkhat (or) thu khenkhat bek bulphuh in, a kicing zolo tehkakna (sample) bek tungtawn in thu khensatna hi. A mah pen tua bang mi, hihbang mel le puam pua nei mi a hih manin a mah tawh kibang mi khempeuh a ma lungsim pua ding leh a ma gamtatna bangin gamta ding uhhi cih ziauna a hihi. Hih bang a thu khupna bawlna pen gim neihna (Stereotype) neihna bulphuh a hihi. Gentehna in, mihau tampi sung panin khat le nih kiliat sak manin mi haute pen kipha sak hi cih tawh thu khupna namte a hihi. Tua ban-ah tua pa/nu pen gilo lua a hih manin a mau tanau/ beh le phung khempeuh gilo ding hi cih tawh thukhupna bawl in, mibup huamsak nopna a hihi. Mihau khat leh nih kiliat sakna hang leh mi khat leh nih i gitlohna hang tawh a mau i beh leh phung khempeuh tua bang ding a muhna tawh thu khupna pen kicing zolo hi.\n2. Missing the point (Thu kawng hei khiatna)\nKhiatna/ zatna: Deihna tunna ding genna ah thu khensatna bawl theihna dingin thu gen mi (or) laigelh mi i deihna tawh kituak lo a thu kawng hei khiat sak in, thukhupna a hihi. Thusun (X) in thukhupna bawlna dingin a kicing a genciatna om mah tase leh thusun (Y) tawh thukhupna bawl cih bang dan a hihi. Deihna khatpeuh nei a, thu gen leh laigelh tak ciangin mite san theih ding deih luatna tawh a piang thute i genna tungtawn panin, tua gentehna zui a thu kawng hei a thukhupna bawlna a hihi. Gentehna in khua sung ah Guitar band te pen Palik te’n cing in veng den uh a hih manin, a mau sung pan mi khatpeuh in khialhna nei hi ding cih dan hi. Palik te a venna pen Guitar bank te bitna ding hi a, nakgen lua liang a hih manin a hoihlo lam in a deihna taktak pen nawlkhin sakna hi. A dang gentehna khat leuleu ah, hih zatui pen Siavuan te’n nak zatlua a hih manin lau huai hi; tua a hih teh tua zatui pen khamm (illegal) ding kilawm hi cih bang a, zatui i hoihna lam genna pan zatui in mi a siatsak theih ding lam deih kaihna tawh thu khupna bawlna a hihi.\n3. Post Hoc or False Cause (A hang manlo paulap zonna )\nKhiatna/ Zatna: Thu piang nih pen a kizom in piang hi. Thupiang khat a pian khit ciangin thudang khat piang lian a hih manin tua a piang thu pen a piang masa hang hi, cih tawh thukhupna bawlna ahi hi. Thu piang (X) a piang khit teh thupiang (Y) in a kizom in piang pah a hih manin thupiang (Y) pen thupiang (X) hang a piang hi ci a khiatna ahi hi. Gentehna in mi khat in ciamnuih a bawl ciangin mi pawlkhat demdem a hih manin kamsiatna a tuah tak ciangin, a ciamnuih bawlna a, a mi demdem hang hi cih ngawhna a hihi. Gentehna dang khat ah bawlung team a kihel mite pen Volleyball team a kihel mite sangin laivuanna ah mi tam in ong zaw a hih manin bawlung kimawl na in pilna hong pia zaw hi cih dan tawh khupna bawlna a hihi. Thankik si zong paulap beilo a cih bangin, thu hoih thu sia khat a piang ciangin a hang manlo paulak khatpeuh tawh thukhupna bawlna a hihi.\n4. Slippery Slope (Paulap zonna)\nKhiatna/Zatna: A neuno khat kikhelna, sepna leh seplohna paulap in siatna lianpi tung sak ding hi cih tawh thukhupna bawlna hi. A kipat tungna a hi (A pan) a i khel pah leh a tawpna ah (Z dong) hong kheksuak ding a hih manin (A pen) khek huai/lo hi cih dan hi. Ciamnuihna ah kigen a hi “hon ci pheiphei… cih dan a, a pheiphei ding launa ahihi. Thubuai khat a pian tak ciangin tua thu buai pen vengsak ding sangin tua thubuai pan in thu dang khat a pian ding cih tawh laih in behlap gawpna a hihi. A hizongin tua bang thu hoihlo te piang ding cih kiciang sinsen a gen theih a hih loh hangin mite in lungsim lakna dingin a thu golsak gawpna dan hi. Gentehna in nu le nu, pa le pa kiten sak ding phalna i piak le a tawptawp ciangin mihingte in a ma pianna nu/pa leh ganhingte na ngawn tawh kitenna ding phalsak kul ding hi cih dan a liat sak gawpna a hihi. Nu leh nu kitenna, pa leh pa kitenna a hoih lohna gen ding sangin a kisai kilkello thu laklut a thu golsakna a hihi.\n5. False Dilemma: (Lak khialhna)\nKhiatna/Zatna: Buaina khat peuh a ven theihna dingin lampi nih bek tel theih ding om hi cih dan a lakna a hihi. Tua dan hi leh leh tua bang piang ding a hih manin sia huai zaw lai ding hi cihna tawh thu sunna a hihi. Gentehna in Zomi te sungah biakna Saptuam or pawlpi/ kipawlna tuamtuam tampi a omna pen hoihsakna gen lua zaw in “zu sai, leh kham theih sai” khong tampi a pian sangin hoih zaw hi cih tawh thu genna a hihi. A taktak in Saptuam tampi piang ta kei leh Zomi te’n zu sai hong ngeingai ding cihna hi peuh mah lo a, Saptuam a pian loh hangin Zu sai zong om tuanlo thei lai hi. Saptuam tampi a om man a Zu sai a omlo dan a genna hi a, mite lungsim hei pakna a hihi.\n6. Ad hominem attack: (Mimal dona)\nKhiatna/Zatna: Thu le la genna ah, a thu sangin a mimal a langdona, kapna a hihi. A thusun pen gen khalo in a mimal in nuntakna leh innkuan vai peuh tawh demna leh kona a hihi. Mikhat in thu leh la gen leh, tua mi pen i a beisa nuntakna (a zawnna, a hauhna, a mawlna leh a hoihlohna) tawh gen khawm in thu zawh sawmna thu genna a hihi. Gentehna in Zomi te sungah Pasian thu a um thak mi khat in Lungdamna thu (Gospel) gen ding a kipat ciangin tua nu/tua pa te khong a beisa in tua bang mi hi, tua ci gamtat hi cih tawh mimal dona leh kona tawh langpanna hi a, Lungdamna thu (Gospel) vai ah bang ci gen, a man leh a manloh et kak ding don nawnlo hi. Khua le tui a ding gelna hoih nei khat in nasep a kipat sawm ciangin a ma i gelna etsak masa lo pi in, tua mi pa/ mi nu te khong “tua ci, kha ci” cih tawh a nasepna sangin a mimal kapna tawh do dalna a hihi.\n7. Bandwagon: (Huu zaapna)\nKhiatna/Zatna: Mi a tam zaw in zong hoih sa leh mipi te huzapna hang pen a man dang a sanna a hihi. Mipi huzapna hangin a thu paipi leh a om thu en nawnlo in mipi te cih bangbang tawh mansakna a hihi. Hun khat lai in mipi in leitung pen a peek (flat) hi ci’n sang a hih manin, thu man bangin kisang a, leitung beem (round) hi a ci masa pen na ngawn kithat liang hi. A taktak in leitung pen peek (flat) hi a ci mi a tam zawk hangin leitung pen na peek (flat) tuan peuhmah lo hi. Na beem (round) veve hi. Mi tampi tak in sang thei a hih manin “hih thu pen a man hi” cih tawh thu gen sawmna a hihi. Thu man (truth) leh a piang thu (facts) pen mi tawm leh tam tawh kisai hetlo a hih na gen khaklohna a hihi.\n8. Appeal to authority: (Thu neite paulapna)\nKhiatna/Zatna: Milian le thu nei mite i min le zaa zang a, a maute thu gen siksan a thu genna a hihi. A mah pen Hausa hi, amah pen Kumpi ulian hi, a mah pen Sia hi cih minlo a, a ma deihna khat a kizop theihna ding gen na hihi. Gentehna in biakna Sia pa pen Laisiangtho lam ah Doctoral Degree ngah a hih manin hih thu ciangciang tel mahmah ding hi cih sandan a hihi. Tua bang mah in zong a mah pen University ah Doctoral Degree ngah in Professor a hih teh biakna thu ciangciang tel mahmah ding hi cih sandan zong hi kawikawi hi. A mau thusin leh siamna tawh kisai et ding sang sik in, a mau hihna khat pum paulap in deihna tunna ding gelna a hihi. Zato siavuan khat in innsung van sia khat puah dan ding a theilo thei a hih lam kiphawk sak nuamlo hi. Milian leh thu nei khat a hih nak leh na khempeuh a ma gen pen a man pen ding a sanna a hihi.\n9. Appeal to emotion: (Lungsim lawnsakna)\nKhiatna/Zatna: Haksatna leh thuakna te nakpi tak a uanggen in thu laigil nawlkhinna a hihi. Mite in i thugen a san theihna ding deihna tak tawh mimal i thuakna leh haksatna te liatsak luatna a thu genna hi a, thu tak leh thu laigil pan mipi te in lampial in a kigen thu bek tungah lungsim piak ding deihna a hihi. Gentehna in Pasian nasem khat in Pasian thu gen dingin mipi mai ah a din hun tak ciangin Lungdamna thu (Gospel) a gen ding sangsikin a ma mimal thu leh na sepna bek uang genlua, a ma nuntak haksatna te uanggen lua in Lungdamna thu ( gospel) thu gen kha nawnlo thei hi. Mipi te in thugen te hehpihn in khitui naptui kai tawh a thuak pih tak ciangin a ma thu bekbek gen bel in nei a, Pasian thu thuk taktak gen nawnlo thei hi.\n10. Anecdotal: (Mimal thu genna)\nKhiatna/Zatna: Mimal khatpeuh, ei ma tuah khak thu bek bulphuh in, a tangzai zaw thu tawh tehkakna omlo in, thu piang khempeuh tawh bulhtuah sawmna a hihi. Ei ma tuahkhak thu leh mimal khatpeuh i tunga piang thu pen tulai tak a piangthu tawh kibang linlian lo thei a hih manin thupiang thak khat i a pianna a hang taktak kinawlkhin thei hi. Gentehna in, Saptuam khat sungah nupa kikhen khat leh tangvai zu ne thei khat a om man in tua saptuam pen piangthak lo hi cih tawh thukhupna bawl na a hihi. Khat veivei a piang tattak thu leh nate tawh kisai a omsa thute nulmang thei hi.\n11. Black or white (A Vom maw a Kaang)\nKhiatna/Zatna: Tel theih ding nam nih bek om in, tua sung pan a deih zawk pen tel ding cihna hi. A taktak in tel theih ding nam tampi om gige hi na pi’n mipi lunglut zawh theihna ding a kizang mahmah khat a hihi. Gentehna in Saptuam in Mission na sepna mun ah na sum na piak kei leh Pasian na sepna a lunglut lo mi na hihi cih tawh genna a hihi. Mission na sepna dingin sum a piak tektek loh hangin neihsa (property) khatpeuh zong pia thei, thu ngetsak thei a hih lam kithei saklo thei hi. “Nang na hih kei leh, na pa hi pel mawh ding hi” cih tawh kibang pian a hihi.\n12. Ad Populum (Min leh vang zatna)\nKhiatna / Zatna: Na khatpeuh or thu khatpeuh pen min thang leh vang nei mahmah a hih man in hoih ding hi, man pen ding hi cihna tawh thu deihkaihna a hihi. Mi lungsim lakna dingin min thanna leh vang neihna tawh thu gentehna a kizang a hihi. Huu zaapna (Bandwagon) tawh kinai mahmah hi. Hih thu pen a tam zaw in hoih sa or hih na pen a tam zaw in zang leh mi deih mahmah khat a hih manin a hoih pen ding a san ding hanciamna a hihi. Gentehna in, van khat pen kikhong mahmah or mi minthang actor/actress te in zong zang a hih manin a hoih khat hi ding hi cihna tawh thukhupna bawlna a hihi.\nKhiatna/Zatna: Thu kigen khat pen a lang khat lamte’n a zawh nop manin, a thu gen mi i deihna pan in heikhiat sakin a mau deihna a tunna dingin thu kawng hei sakna a hihi. Thu gen mi khat i deihna pen a hoihlo lam a kawk theihna dingin mi a muh theihna dingin thu lianpi suahsak hi. Gentehna in, saptuam sungah mikhat in sum le pai zatna encik in, a kisam lualo te khiap theihna leh sum cilbawl theihna ding lampi a gen laitak pen a lang pang mikhat in sum zatna encik ding cih pen, sia/siama te khasum piak behding a deihlo hi cih tawh thu gen masa mi i thugen pan thu kawng heikhiat sak in a ma zawhna dingin kaihkawina ahihi. Tua dan mah bangin mikhat in i saptuam sungah Music van leina ding sum gelkholh (budget) pen khan kulkei a cih tak ciangin a lang pang khat in saptuam in music van lei ding deihlo hi cih bang dan a kekliat gawpna nam a hihi.\n14. Gambler’s Fallacy (Kikhapna tawh nialna)\nKhiatna / zatna: A beisa hun a thu piang khatpeuh thupi tak a gen in, tua ci pian ngei khin a hih teh, mai lam ah zong tua ci tektek ding hi ci a, panna a hihi. A piang thu pen a manman a piang thu zong hi tektek lo thei a, a hunzui a (randomly) a piang thu khat peuh hi thei hi. Gentehna in, a mau nupa in tapa thum a kizom in nei uh a hih manin a tulai tak a, a nu paii pen pasal mah hi ding hi, cih tawh thugen na a hihi. A dang khat ah bawlung team khat in kum thum sung a kizom in a khatna ngah ta uh a hih manin tu kum bel ngah nawnlo hamtang ding uh hi cih tawh a beisa thu piangte bulphuh a mai lam a hong piang dingte gen kholhna khat a hihi.\n15. Genetic or Fallacy of origins (Khanpih thu meilet)\nKhiatna/ Zatna: I pianpih or khankhiat pih thu meilet khat pen a man pen hi cih sanna a hihi. A thu hoihna leh dikna en nawnlo in a thu kipatna, a phungpi en lo, kantel lo pi a, a man a sanna a hihi. Gentehna in mi khatpeuh pen a ma pianna nu le pa in biakna saptuam khat sungah nakpi tak in na sawpsiang khin uh a hih manin saptuam dangte pen a ma’ saptuam bangin hoih sa lo, man salo in a ma saptuam bek mah a man pen ding a sanna a hihi. Ei khankhiatna saptuam pen mi dangte a sangin a hoih pen le a man pen a sanna a hihi. Gentehna dang khat khat ah ka Siapi pa in pasal te pen citak lo uh hi ci a hih manin pasalte a citak omlo hi ci a sanna a hihi.\n“Online Writing Lab.” Common Writing Assignments: Logical Fallacies – Aims Community College. AIMS Community College, n.d. Web. 27 Mar. 2017.\nHollenbeck, Randy. “Recognizing and Avoiding Logical Fallacies.”Recognizing and Avoiding Logical Fallacies. JSOnline.com, 24 Mar. 2011. Web. 27 Mar. 2017.\nThe University of North Carolina at Chapel Hill. “Fallacies.” The Writing Center at UNC-Chapel Hill. UNC-CH, n.d. Web. 27 Mar. 2017.\n“Academic Guides: Writing a Paper: Avoiding Logical Fallacies.” Avoiding Logical Fallacies – Writing a Paper – Academic Guides at Walden University. Walden University, n.d. Web. 27 Mar. 2017.\nInternet Encyclopedia of Philosophy, http://www.iep.utm.edu/fallacy/.\nPrevious: USA, North Carolina, Charlotte pan Lia Niang Sian Muan Kim (Gamngai, Phiamphu) in hongnusia\nNext: Zulei bengding akithawi pasal khatin asanggam numeino khat thautawh kaplumkha


url: =GUALZAWHNA THUSIM NAM PI 3\nMikim in, a gualzo ding leh a minthang ding ki ut ciat aa, a lunggulh lo ki om lo hi. Tua a hih man in leitung ah Migual zo te koi ci bang in gamta uh aa, a koi ci bangin kalsuan uh hiam cih en suk dih ni!\n1. Ngimna, Tupna (Vision) ki cian nei uh hi. Paunak 29:18 ah “ Ngimna om kei leh mite sia cip hi” ci hi. Na nuntak na ah mi-hoih na suah theihna ding leh, na siat cip loh nading in “ngimna” na neih ding kisam masa hi. Pasian in mihing te tungah a tawm pen siamna khat ciat ong pia hi. Tua hi aa, ih siamna, ih kivak nate tungtawn in Pasian in hong zang ding hi. Tua a hih man in na ngimna in bang hiam? Pastor maw, Sangsia maw Sumbawl, na uukpen khat in na ngimna bulpi ahih ding thupi hi. Mi minthang, mi lawhcing ih cih te pen a nasep uh a kician tak a, a thei te ahi uh hi. A hih hangin tua Vision pen ni khat thu tawh hong piang vat lo thei mah ding hi. Pasian ii hong laptoh hun ih ngak kul ding hi. Mihing te I hih leh, tun suan tun at pah nuam thei hi hang. Pasian in hun a sak leh mihing in hun ih sak hong kibang lo thei kha mah ding hi. Pasian in hun\na sak ngak siam ding ki sam hi. Ih ngak zawh loh man in leitung ah thubuai tampi piang ngei hi.\n1. Abraham in Isaac pen kamciam a ngah khit kum 15 teh ngah pan hi. Ngak zolo ahih manin innkuan sung buaina tu dong om pai suak hi. (Arab leh Isreal te)\n2. Joseph in a mangmuh na pan in makai a suah dong kum 13 bang sawt hi. Tua kikal sung haksatna tampi thuak tentan hi.\n3. Ih Topa Zeisu zong kum 30 sung bang, nu leh pa huh hithiat phot hi. Tua khit ciang a nasep ki pan hi.\nIh Vision hong tangtung masiah ih lungkiat loh ding hong thupi ding hi. Ki aap na leh cihtak na zong hong kisam pha mah mah ding hi.\n2. Nakpi tak aa lunggulhna, deihna (Desire) nei uhhi. Mi kimawl siam te in, thaman a ngah nading un nakpi tak in lunggulh natawh hanciam uh hi. Moses in Israel te a pai khiatpih theih nading in Pharoah tawh ki saai ziah ziah phot uh hi. Lunggulh luatna khempeuh, ahoih hi khin lo zel hi. Pasian deihna tawh a ki tuak lunggulh na leh ci leh sa deihna Satan hong guat lunggulh na zong om zel hi. Elisha in lunggulh na takpi tawh Elizah kiang ah thupha a zah nih ngen kenkan aa, ngah pah hi. Nakpi taka a lunggulh na leh deihna in gualzawh na a piang theih nading in a bulpi (အရင္းအျမစ္) a hi hi.\n3. Lungkiat na neilo uh hi (Not to-give-up) Ih sep khat peuhpeuh hong tangtut ma in, lung kiat na lianpi hong om thei zel hi. Tua bang hun in a lung kia, a nungtolh tampi zong ki om hi. Leitung ah, Mipil min thang 500 bang a kidot ciang in, tua bang lungkiat haksat laitak in nakpi tak aa thuak keei kaai in, a lung uh kiasak vetlo in, a phut tentan man un hih bang a suak thei bek hi ung, ci uh hi.\nLungkiatna in gual zawhna ih ngah theih nading in hong nawng kaisak, a hong dal “Satan vanzat” a hi hi.\n1.Moses in lungkia lo in Pharoah tawh kisi uh aa, gual zo hi.\n2. Nehemiah in, galte hangin buaina a thuak hang, lungkia lo in Jerusalem hong lamkik hi.\n3. Abraham Lincoln zong mun tuamtuam pan in 40 vei (election ah 11 vei) bang a lelh ngei hangin Kumpi na suak veve hi.\nTua a hih man in,Sanggam aw, “Lungkia ing ei, ngap nawn mah mah kei ing ei” ci a na lung na kiat sak masiah a guallel na hi nai kei hi.\n* Spicer Zolengthe sunga ka at, ka puahphat kik a hi hi.\nHanciam ding a lunggulh\nRef: AAS Thelnah Lom 2 Hawm 1, August 25, 2013\n6/14/2015 11:44:04 pm\nKicin na ka neih loh hangin, lai-at peen ka uuk mahmah khat hi a, hi bangin, TZN sungah ka Article te hong koih sak na hih manun ki paak mahmah ing.\nPhone: Contact no.


url: =Makai :: ZOMI DAILY\nposted on 15 August 2015 at 2:35 pm Lomkholna: Article\nMaikai cih pen nungzui anei te hi.Nungzui nei lopi’n “kei makai hi’ng” a cih leh a mah kia lamsiau hi lel hi. Makai i cih pen mi lungsim a huai zo mi a hihi. Koi mun koi mun ah mi’ lung sim a huai zo mi makai a om ciang in kithutuahna le khantohna om hi. Gam khat, minam khat,pawlpi khat khantoh na ding in makai tung ah kingapen ka sa hi.\nYangon taihkhante ah inkuan khat in tui puaktoh nadingin tuiset khat ta thuah kul a, S’pore gam a taihkhante ah tuiset thuah kulse loin tuimuk hong peuh le’ng tui deih zah in hong pai a, siangtho mahmah lai hi. Tui pai loh hun cih bang om lo hi. I zat zahzah tuiman kipia lel hi.\nSamuel masa sung i et ciangin Israel mite in Pasian’ aw a zak loh uh hong sawt ta a, Pasian lamlahna ngah loin khuamail tawh a kibat laitakin Hannah thungetna Pasian in dawng hi. Pasian a zahtak, Pasian lamlahna a ngah makai hoih Samuel a ngah uh ciangin a gambup, a minambup hong kilamdang pah uh hi.\nTua ahih man in ei Zomite in Pasian’ letsong lianpen ahi, Pasian a zahtak, Pasian’ lamlahna a ngah makai hoih i neih nadingin i munmun,i khuakhua, i pawlpi tekah a kisampen ahi hi. Makai hoih nei leng i khua, i pawlpi le i minam sung ah khantohna lianpi hong om ding hi.\nPasian a muang le a zantak Pasian’ tate ihih mah bangin i gam i minambup le i pawlpi tek a khantoh nadingin thungetna mah thupipen ka sa hi. Thengen le’ng Pasian tawh i kinai a, Pasian kiang panin lungsim siangtho, ngaihsutna navak, pilna le ciimna kingah hi. Tua in i makaihna hong matutpih ding thalianpen ahi hi.\nI gam le i minambup in Topa lamlahna(Pau.29:18) ngahin i pan nading tek pan ma pangin i gam, i minambup laamtoin i Pasian’ Kumpigam a tangzaisak Zomite i hih nadingin i biak Pasian in thupha hong pia kim ciat ta hen.\nPrevious: Khutmee tawh a kigenteh nupa ki-itna (Ring finger)\nNext: ZYA Official Bank Account tangkona\nVung Khen Dim says\nHoih mAhman leh thangah mahmah ing e.Siapa na khan kum sawt ta hen.


url: =“ATLANTIS” a om takpi diam? ~ Pau Tun Thang :: ZOMI DAILY\nposted on 16 August 2015 at 10:41 am Lomkholna: Article, Pautunthang, Theihhuai\nTuma kum 3500 hun doupi nisat lai in khuasiang nuai ah naupangte kimawl diam diam uh hi. Ni hong kaai in hong tum kuan ciang khuahun nuam te hong kilamdangta hi. Tua tuikulh neuno a tui pen hong so bulh bulh mawk hi. Tuipi sung tawng pan in van hong ging ziazua hi. Bek tham lo in ziin naakpi in liiing lai hi. Meikhu sah mah mah in tua tuikulh tuamcip hi. Mualmeikang in zui in kaat leh meikuang zu hi. Tua cianging leitang mile (tai) 37 hong khang hi. Tua lei kikaak ah tuipi tui lut pah ziah ziah hi. Tua tuikulh pen a sunga teengte tawh tuipi sungah tum suk hi.\nGreek philosopher Plato in kum 428-348BC pawlin a laibu ‘Timaeus and Caritas’ ah Atlantis tangthu na gelh hi. Atlantis pen tuikulh neu khat hi in a teeng mite nuntakzia sang mah mah hi. Tua muna teengte pen vangam malep dan phialin ki ngaihsun hi. Tua tuikulh pen mual etlawm leh phul hing (green) in kimkot hi. Gamsa tuam tuam tam banah leisung sum piang zong tam hi. Daak, suangmanpha, kham leh silver tampi om hi. A khuapi uh mun nga ah kician takin kikhen hi. Tua pen kulh tawh ki kimkot bik bek lai hi.\nTua kulh pua lamah tui luan kualna bawlsawn lai zen uh hi. Kulh sung pen tembaw lo ngal tawh ki lut thei lo hi. Kulh kawng khak muanhuai mah mah nei laideep uh hi. Kulh sung lut phet in leilet zapi tak in tua khuapi kiimvel hi. Tua ah tui luangsak kim uh hi. Tua khit ciang suang leh dak tawh kibawlh kulh thuapnihna om kik hi. Tua zawmah vanzuakna mun leh sakol tawh tai kidemna mun omsawn hi.Galkapte mun zong om lai hi. Tua khit ciang tui luan kawina dang khat om kik in, tuabanah kulh thuap thumna suang leh siik tawh kibawl om zen hi.Tua pan a teenna tak tak uh kilut thei pan hi.A kual lina om sawn lai in tua khit ciang tuikulh tawng pen ah kumpi inn leh ‘Temple of Poseidon’ om hi.\nIgnatius Donnely in kum 1882 a alaibu gelh ‘Atlantis: The Antediiluvian World’ sungah Atlantis a teengte khantoh zia gelh hi. A nuntakzia uh sang in, a siamna uh sang hi. Kido siam in sumbawlna lam zong siam mah mah uh ci hi. Atlantis tawh kisai mituam tuam in lain a gelh uh hi. Mi siam ten thei cian nuam in kan cihtakin kan uh hi. Atlantology subject bang hong piankhiat lawh liang hi. Ahizongin hih laigelh a tamzaw pen Plato laibu pana laksawn leh amau um mawh dan a gelhna pian vive ahi hi.\nAtlantis hi 12000 BC vel bawr ami ni in Straits of Giaraltar vel a awm ni in Plato hian a sawi. Tin, Plato hian Atlantis chanchin hi Greek mifing Solan 640 – 558 BC hnen atanga a hriat ni in a sawi a. Solan hian Egyptian puithiam pakhat hnen atang a hriat ni in a sawi thung. Tichuan, tunlai mithiam ten Atlantis awmna awm chu hmuhchhuah tum in tuifinriat hmun hrang hrang chu an dap ta char char mai le. Chuti khawpa civilization ropui chu hmuhchhuah an tum nasa mai; mahse an hlawhchham tlat.\nPlato chuan Atlantis chu Atlantic tuipui a awm ah a ngai a, zir tu tam tak chuan Azores thliarkar te, Cape Verde Island te, Canaries leh Maderia te hi Atlantis thiarkar pil ta atanga tlang rawn lawr chhuak ah an ngai bawk. An han zir an han zir a Atlantis hnuhma awm reng reng an hmuchhuak thei ta hauh lo. Kum zabi 15 na lai vel a khawvel map lem siamtu te pawn Atlantis hi an tilang tel a, mahse an ngaihruatna mai mai ani. Mi tamtak ngaihdan ah chuan Atlantis hi thawnthu ang deuh mai mai ah an ngai tawh a, mahse mi hran hran tuipuitu, atchilhtu hi an tam anla tam a. Atlantis chungchang ziahna lehkhabu ringawt pawh hi 25000 chuang zet chu awm tawh a ngaih a ni.\nAmerican psychic khat Edgar Cayce in amah a zuan mi pawlkhat Atlantis mi sungsuak ahi uh ci hi. Kum 1968 in Dr Valentine in North Bimini tuikulh a tui sungah bang (wall) leh lampi tawh kibang mukhia hi. Hih a muh khiat te a lunglut ten nidang laia Atlantis hi dingin ngaihsun uh hi. Ahizongin research hong bawl ciangun hi sa lo zel uh hi.Atlantis om tak pi maw om lo cih pen tudongin kician taka theihna om nai lo hi. A lunglut mite in sum leh paai tampi bei in kan kan lai uh hi. Pau Tun Thang\nPrevious: Numeite’ theihhuai thupi pawlkhat\nNext: Zogam dongtuak te Crusade bawlpih ding thunget cialna\nZYA kum 10 cin vai


url: =Malaysia, Taiping khuasung ah Operasi lutin gamdangmi 45 kiman :: ZOMI DAILY\nposted on 12 September 2017 at 5:14 pm Lomkholna: Malaysia, News, Operasi, Sawltak, World\nMalaysia, Perak State sung aom Taiping khuasung ah Immigration Department te’n Operasi bawl uh a, gamdangmi naseptheih nading bangmah atawilo “undocumented foreigners” akigawm in mi 45 mankhia uh cih Bernama pan kiza hi.\nImmigration director-general Datuk Seri Mustafar Ali in agenkhiatna ah zanni nitaklam 10:30pm hunpan in Operasi akipan hi a, tuzingsang 2:30am hunpawl in mansiangpan cihi.\nTua Operasi abawlhun sungin gamdangmi Foreigners akigawm in mi 159 thusitna nei uh a, tualak ah Malaysia gamsung naseptheih nadingin phalna bangmah aneilo mi 45 amansuak uh ahihi.\nAkiman gamdangmi tepen Myanmar, Indonesia, Bangladesh gammi kici a, pasal 39 leh numei 6 aki mansuak ahihi.\nTaman Aor Jaya leh Jalan Taman Lake View sungteng ah Construction Sites nasem in aom gamdangmi teng abanban in asitgawp uh ahihi.\nAkiman gamdangmi 45 tepen Immigration Office ah thusitna aki neihkhit ciangin, Langkap aom Immigration Department te mikepna Detention Depot ah kipuak cihi.\nHih akiman gamdangmi te lakah Rohingya naupangno, pasal khakhatbek aphapan khatzong kihel cihi. Malaysia kumpi in tulaitak Myanmar, Rakhine State sung buaina hangin Bangladesh gamsung ah ataikhia Rohingya tepen hehpih mahmah uh a, huhna sum tampi apiakban ah Bangladesh gamsung ah ahuhding ngiatinzong mitampi kuankhia uhhi.\nCimawh dongtuak in aom Rohingya te Malaysia gamsung ah lutkhuanzong piakding kigeel ci uhhi. Ahi zongin agamsung ah aomsa Rohingya tebel manman veve uh a, deihbawl luatuanlo uhhi. Kumpi thunei lampan in aki thukhualsak mahmah uhhang in, agammi te’n sum tampi bei in Rohingya te akihuhdet pen zadah mahmah uhhi.\nMalaysia gamsung ahzong cimawh dongtuak gammi tampi omkawmkal ah, hih Rohingya te ahuhdet ci’n aphunphun tammahmah hi. Politics, politics, politics…..\nPerak State sungmah ahi Ipoh, Parit Buntar leh Semanggol sungteng ahzong abeisa Saturday zanlam 11:30pm panin Sunday zingsang 3:10am dong Operasi lutin gamdangmi 32 mah ki mankhia cih theStar te’n genkhia hi.\nRelated: Malaysia, Nilai ah Operasi nasiatak kibawl in gamdangmi 350 kimankhia\nPerak State Deputy Immigration Director (Control) Ahamad Puat Abd Hamid in agenkhiatna ah Entertainment Center, Construction Workers Quarters, Residential Houses cihte ah akigawm in mun 87 ah Operasi kilut cihi. Hih Operasi pan akiman tepen Bangladesh, Indonesia, Vietnam, Thai cihbang gamtuamtuam pan hi a, Myanmar kihelkhalo hi. Sawltak #zomidaily\nPrevious: Kum 10 leh 11 aphapan pasalno nihin numeino kum 9 khat buan\nNext: Kawlgam abuaisak dingin alutsawm Pakistan migilo khatin Photo kikhahkhia\nBible Sunday kici ngei napi Bible Day kici ta ~ Sia Khoi Lam\nKawlgam sung TV Channel ngahtheiding Company 10 kiteelkhia ~ ZD\nMalaysia gamsung ah migilo ngongtatna Terrorism tawh akizom mi 5 kiman\nMimang vai Emergency thu taangkona


url: =Malaysia, Kuala Lumpur khuasung ah mi 2 thautawh kikaplum :: ZOMI DAILY\nMalaysia, Kuala Lumpur khuasung ah mi 2 thautawh kikaplum\nposted on 4 February 2017 at 1:44 am Lomkholna: Malaysia, News, Sawltak, World\nMalaysia, Kuala Lumpur khuapisung aom Menara Centara kici innpi sungah thau kikapna piangin mi 2 si cih New Straits Times pan kiza hi. Athu akician in akizakna ah thautawi pasal khatin azilui Ex-wife tawh ki kamtamna om ahih manin, thautawh azilui kaplum masa in, tuakhit ciangin amahleh amah thautawh kikaplum cihi.\nHih buaina apianna Menara Centara kici Building pen Jalan Chow Kit lamzikpi tungah aom hi a, Law Firm kici Upadi tawh kisai Office lianpi khat ahihi. Friday nitaklam 3pm hunpawl in Menara Centara Building ii dawl 16 na ah aki kaplum ahihi. Thunei te genna ah azi in hihlai munah nasem ahih manin, apasal vapai in anih un aki kaplum uh cihi.\nPolice te’n hihvai tawh kisai bangmah akician in genkhiatna omnailo ci a, ahi zongin hihvai tawh kisai akancian laitak uh cih kiza hi.\nDang Wangi Police Station pan ulian khat ii genna ah Friday nitaklam 3pm hunpawl in thau kikapna om cih hongki zasak ci’n genkhia hi.\nMenara Centara Building sung khempeuh aom mipi te ki hemkhiasak photin, Building sungteng velcianna kinei cihi. Building ii anuai Ground Floor tengah mipi dimzihziah in thutheinuam leh thukan Reporters tezong tammahmah uhhi.\nBuilding Entrance gei ah nupi nih nakkah mahmah uh a, asi te ii innkuanpih te hiding in ki ummawh hi. Asung ah lutkhuan a ngetnget uhhangin Police te’n kuamah lutsaklo uh a, anunung ciangin tua nupi khatpen lungam in sibup in tuk cihzong kiza hi.\nMurder-suicide drama involving man and ex-wife rocks law office\nMalaysia gamsung ah thau kikapna ki nawhzak simtham hi. ZD Sawltak #zomidaily\nPrevious: Laaitui Vaangkhua Thaángbang Vehna ~ Pu Zokhai\nNext: Christian Hymn te’ tangthu: Nangmah Tawh Pasian Omkhawm Ta Hen\nZOMIA – I zak ngeina sang a zaizaw Zogam, Zomi a kitap leitang min\nCatholic Bp., Fr. te min atdan leh sapdan (a lunglutte adingbek)\nIndia, Assam State sung kikapna hangin mi 15 sikhin\nZAM Thupuak :: 23 April 2017 (UNHCR Fraud Case vai Meeting)


url: =China Highway tungah mawtaw 56 kiphulgawp, mi 17 si, 37 liam ~ ZD :: ZOMI DAILY\nposted on 22 November 2016 at 9:33 pm Lomkholna: China, News, Sawltak, World\nNorthern China ah khuahun hoihlo, vuk kiagawp ahih manin mawtaw kiphual khagawp cih Reuters pan kiza hi. Mawtaw akiphul khagawp pen sawmnga valbang phading ci a, tuahang in mi 17 in sihlawh in adangzong mi 37 bang liam uh ci’n State Media te’nzong pulakkhia uhhi.\nMonday ni zingsang Shanxi Province sungaom Expressway tungah thupiang hi a, khuahun votmahmah kawmkal ah ki cimawh mahmah cihi. Xinhua News Agency te’n apulakna ah mawtaw 56 bang kiphul khagawp ci uhhi.\nPolice, Firefighters, Doctors, Government Officials tezong hihvai hangin buaimahmah uh a, Rescue Operation bawlkhawmding in aphual ah delhpah uhhi. Hih Accident sungah akihel mawtaw atamzaw pen mawtaw golpi Truck tepawl hizaw a, akipatna ahang taktakpen hih thuthang akigelh laitak in ki theician nailo hi.\nTuabang in sihna lianpi apiangna pen Highway lamzikpi tungte ah hiphadiak a, ahangpen hatsaklua cihmah hiden zawpian hi. Tuabek thamlo, kidembawl, kituhbawl kawmin amai ah bangtan kigamlasakding cihte ngaihsut nawnlo in kiphulgawp ahih manin, Accident apiang pahpah kici hi. ZD Sawltak #zomidaily\nPrevious: Franklin Graham Crusade ah Zomi Choir ~ Tedim Post\nNext: Egypt President lui Morsi thahloh dingin thukhenna kinei khongkhongta ~ TK Lian


url: =Itna bucing (Margarete Gawtier) Part 7 :: ZOMI DAILY\nposted on 23 January 2016 at 7:00 am Lomkholna: Article, ZomiQuavadis\nKa innsapna ka tun akipan ka puan angip a Margarette hong koihsak Camillie pak cikciang a vul tam cih bebek ka ngaihsutna ah om a, ka ihmut zong suak thei lo in zingsang nai 8 pawlah ka ihmusip thei pan hi.\nKa khanlawh ciangin baangtunga kikhai naipi ka et leh nitaklam nai 7 bek na sat pan hi. Ka lwmnu hong piak Camillie pak vul hun ding nai 5 sungin kisam lai! Sawt lai mah si e maw!! Hun beisakna peuh ciin khualak ka vak khia a, ansai ah an peuh ne in, lamlaka mivak peuh en in ka hun ka mawk beisak hi. Zan nai 10 hong sat petmah ciangin ciahkik in ka kizem a, nailang sung ka kizem khop hi.\nNai khat leh a lang sung om lai mah taleh om thei nawn mahmah lo ka hihmanin Margarette omna innlam zuan in sakawlleng ka saap phei hi. Ka pak vul nai lo, vul thei nai mahmah lo ahihmanin Margarette zawlnu inah ka hawh masa leuleu hi. Ka tun phetin kongpi ong hawn pah bilbel hi.\n“Duval lah na hizen a…kua inah hawh sawm na? Zanni na vai uh na lawhcing hia?” “Lawhcing gawp cih ding hi. Tuzan kimu kik dingin a kigen hive ungh. Tulai tak amah a om na?”\n“Nitaklam nai 9 pawlin a lawmpa’n sakawlleng tawh vakkhiat pih hiven, ong tung nai mawk tam aw?”\n“Vakkhiat pih..hon tung nai mawk tam aw” hih kammalten ka sinso sak pah lian hi. Heh lua ka hihman in ka zudawn lai koih suk in ka dingto a, innsung tengah ka kilehsuk ka kilehto hi. Ka lungsim hong theipah hiding hiven Maragrette zawlnu in “ Zawzen teh, Margarette tawh na kitheih uh nikhat zong pha nai lo in tuabangin hazatna lakkheh pah malam ding maw.\nNa ngaklah mahmah leh kan phei ve” hong cih ciangin lungdam zong ko manlo in ka pusuak kheh pah hi. Kongpi pan ka puapial madeuh in hibang hong ci sawnsawn lai hi..” na lawmnu baih lo ding ai maw Duval, omdan hekdan kampaudan na siam kei leh hong nuse ziau ding ahi maw, kidawm o!!”\nMargarette omna inn ka tun teh lutpah lo in ka kileh kik hi. Kongpi a kimuh theihna ding khuazinna munah Margarette hong ciah ngak in ka ensim hi. Sakawlleng hong ging ta ngei! Margarette bek hong kum ding kasak leh tangval khat hong kumsuk masa in tua tangvalpa in Margarette pisuk in a khut a tawpsak khit teh kongpi dong kha in ciah kik hi.\nKa bukna munpan in keibel heh lua kisa akuang ding ka bang keei hi. Tawmvei ka ngaklai khit teh keizong ka lut pah hi. Margarette in hong muhciangin nuam lua kisa in hong pomcip a ka biang hong tawpsak pah hi. Ka heh kam thei nailo ahihmanin ka thukkik kei hi.\n“Hehna, lungkim lohna nei maw Duval? Bang hangin nang zong hong tawp lo na hia?” “Heh keng e anuam lo bek hi’ng. No nopsak bangin keizong nuam takin om thei leng ut ing a..”\n“Kong thugente mangngilh khin maw, na kiciamnate thei nawn lo maw…” “Hitak mah ei maw” ciin aheh lo kineih in tuazan nuam takin lupna tungah ka kino uh hi.\nTuaci bangin akha asim ka omkhawm uh a, kei guak bek om thei nawn lo kahih manin asim atham in Margarette’ lawmpate theih loh kalin nupa bangin ka om khawm uh hi. Ka kitot hun uh tam mahmah hi. It lua ka hihmanin hehlo ding ka cih hangin hithei mahmah lo hi. Ahizong tuate kei khelhna vive hizaw hi. Keipen mihau hilo ka hihmanin Margrette kisapna khempeuh ka pia zo kei a, ka piak theih sunsun zong hong sang nuam lo lai hi.\nKei lampa’n itna lobuang bangmah hong kal vet lo hi. Ka nawngkaisak hun tam mahmah taleh hongmaisak a, lungduai takin hong thuak kenkan den hi. Ka ki itna uh ani ani in khang semsem a, lathu in “ Nikhat melmuh loh kum kivei bang e” ana cihmah bangin minute khat sung zong kikhen ding leh omtuam ding haksa kasa tuak mahmah uh hi. Ahizong tuabanga ko ki itna in Margarette summuhna nak kiamsak mawk hi.\nAma ka khual manin it pipi mahin “Kikhen mai ni” ka ci thei zel a ahizong amah ut ngei lo bek hilo heh lua pahpah hi. Tuabang mahin kei tangval bangmah thei nai lo khat leh amah numei kizuak khat ki it kingai cih pen na ong sakpi mahmah a, ka minsiat ding leh ka mailam ding hong khual luatmanin Margarette in zong kikhen ding hong genpih thei zel a keilam pan zong kikhen ding pen ka ngaihsun zo kei hi. Kikhen ding cih thadah lungsim leh pumpi ka kinai semsem zaw uh hi.\nKhatvei Margarette zawlnu in hong vakpih in hibang thu hong gen hi. “Mr. Duval, kong thugen hoih tak na ngaihsak in maw. Nang leh Margarette na ki itna uh hangin Margarette nuntakna ah haksatna tampi om hi. Nidangin na lawmnu pen Paris khuapi sunga mihau minthang sagih in khawi huan uh a, tualai in sumlehpai lamah lungkham ngei lo hi. Tun ahileh nang hangin 4 bek in thangah zolai bek uh hi.\nA dangten nusia khin uh hi. Tua mihaute dingin kibulh lecin nang zong na lawmnu, sumlehpai tawh na leisa khat midang tawh asima thamin na omkhawmden leh na lung akim diam? Nang hangin Margarette pen sumlehpai tawh lungkham in nitum ta hi. Hibanga mi neihsa khat gusim a kisuanna khat zong nei lo a aneih alam tenguh na neksak pen mihing ngeina hi lo hi. Margarette it takpi na hileh ama nopsakna ding na khualsak kul hi.\nNa itna na kilatsak nop leh azekai taktak ma in, nang hangin Margarette khutdangen a suak ma in khen in. Tumahmah in khen in.Kong sanggam thuhilh hi Mr. Duval, hibang ki itna tawh nuamsa theiden ding na kisak uleh na siatna ding uh hizaw hi. HIh pen ki itna na sak uleh ki itna hi lo in hai luatna namkhat hi zaw hi” hong ci hi.\nHihnu hong thugen pen ka ngaihsut ciangin hi ka sa mahmah hi. Ahizong man ka sawm hial kei hi.\n“Tualeh Margarette in kha khat in sum bangzah bei a hiam?”\n“Hai lua kisa a silum lo deuh bek hiciai Mr.Duval. na sum napai tawh Margarette vak na sawm nini na kikhen ni uh hiding hi. Margarette in nang neihsa piakhat zong deih lo hi. Na itna bek hi a deih. A zenzen in Margarette in khakhat sunga asum zat zah pen kumkhat sunga na thalawh zah sangin tam zaw pekpek ding hi. Na khakhat sum in Margarette sakawl leh a leng zong puah in vak zo lo ding hi.\nAnek a dawn, a khuasung vakna, a niklepuan leina, zansial a Zohshin etna man, kalkhat nihvei Party a bawldenna sumbei leh khualum khuavawt tawh kizuia gamtuam tuam a zin kawikawina sumbei teng gen vet loh hilai hi. Margarette pen mimaimai na sak leh ama sumzat zah in hih Paris khuapi sungah sum azang mi tam lo ding hi…”\n“Tuabang hizen maw..nong gengen teh Margarette ka itna khang semsem, Margarette ka paktatna lian semsem. Amah zah a Itna picing anei hih Paris khuasungah numei om lo ding hi cingam ingh.” Hih ka dawnkikna in zawlnu lungkia sak mahmah ahitam thu hong kuppih nawn lo hi. Innlam tuak zuan in ka kikhen pah uh hi. Hihnu zaha Margarette khuasakzia a thei kuamah om lo hi. Bang hang hiam cileh Margarette leh hihnu pen kei ka omkei nak leh asun zanin a kithuah den uh hi….. (Bei nai lo) Francis Lamthang\nPrevious: Lel dih! Lel dih! ~ Zomi Quavadis\nNext: US gamsung khualzinna pawlkhat – 21\nMalaysia ah cikimekna Massage Parlour 500 val kibuluh, numei kizuak lakah Myanmar 11 kihel